url: =Khuado Pawi Thu ~ Dr. Zam Khan Thang :: ZOMI DAILY\nposted on 4 September 2015 at 11:10 am Lomkholna: Article, Khuado\nKhuado Pawi Thu (Zomi Festival of Khuado) ~ Rev. Dr. Zam Khan Thang\nThupatna: Zomite’ i tenna, leh i omna kibang loin muntuam gamtuam tek himah tase lehang, i ki batna zong tampi takmah na om sam aa, tuate’ lakah KHUADO cih thu, khat aa-a kihel ahi hi. Hi thu lai tawh gelhkhiat theih nading aa hunpha ahong pia Topa Pasian tungah ka lung adam aa, tua banzomin lai aa gelhkhia ding leh athu aa zong a gen dingin vai ahong ap makai vaihawmte tung leh hi lai a sim mipih sapih akua maciat tungah zong ka lung adam mahmah hi.\nKhuazangbup, lopawi siangkhin, khaici tuh a ki mankhit phet in “Khuabawl” kipan pah lian aa, Khuabawl a masa ni pen “Tual Bawl Ni” na ci uh hi. “Tual” bawlna ah Khua Siampupipa makai in, khua hausapa leh khuasung aa beh om zahzah sungpan beh lutang teng (ahih kei leh ) beh Tulpi ( tultawi ) teng tawh “Tual” biakpiakna ding mun zuanin “Tual” bawlna na-na nei uh hi. “Tual” biakpiak nading mun tawh kisai-in, khua laizang, amun hoih, amun nuam, a zang tamna mun khat kitel hi. Biakpiakna tau aa zat dingin, kiu-li nei a kisui suangpekpi khat hi aa, a ngak nadingin a kikim, a kitang, suangzawl mal-li sui-in, kiptakin a kiphuh khit teh tua suang khe li nei tungah “Tual” biakpiakna aa kizang ding suangpekpi a zangtam kim in nga in kiphah hi. Tua zawh ciangin, guahtui leh khuahun akem, khuasiam- losiam dawimang tawh kilemna a om theihna dingin mai-et in, thoih bawlna na-na nei uh hi.\nTua banzom in, lopawina aa-a kituh khaicite’ ganhing gilo te’n akhel loh nading, an gui leh an gapte’ a havang gawp loh nading, leh innsa gamsa te in ankungte’ tungah a tatsiat loh nading, an po tuakin tuk an, khal an ki hau aa, khuado anlak lawm, lungdam tak aa-a kibawl zawh nading cih thu teng bulphuh in, khuazangbup ki thutuak in lungsim takpi tawh thupha ngen aa, thupha dawhna tanglai i pu i pa te’ in hi ci bangin ana bawlna uh tungtawn in “Khuabawl” “Tual” biakpiakna cih thute ana om ahi hi. Hih “Tual” biakpiakna thu pen khuazangbup tawh a kisai ahih manin, a kisam van zat dingte leh a bei a heu ding zu leh sa te khuazangbup mah kikum kihuai in, kibawl hi. “Tual” bawlna ahih kei leh “Tual” biakpiakna a kibawl ciangin, khuasiam, losiam thunei hi ci aa tanglai i pu i pa te’ in a na up uh, dawimang ana thoih uh ciangin, anuai aa van leh na te’”Tual” biakpiakna ding suangpekpi tungah koihin lui uh aa, thupha ngenin phuisamna na nei uh hi.\nk. Gamsaikeu nang tawh kigak lom (5) (buan tawh kibawl hilo)\nl. Khipi tang khat (buan tawh kibawl hilo)\nSiampupipa in gamsung teng aa om mun min, mual min, gam min, lui min, ken min, gun min teng pulak in a banban in a min alawh khit ciangin dawite’ piak ding aa kikoih van nam (12) teng a min in sut leuleu in, tua zawh ciangin deih ngetna tawh kisai-in, Khuasung tuisung ah gal leh sa, gilkial dangtak leh thusia lasia a omloh nading, gamsa tampi man in, innsa tampi khawi theih, gulh theih nading, pumpi cidam thahat ciat in mimza, tangza ai in, gal (2) leh sa ai zo aa, sialkop go in ton leh aih gualnop lungdamna tawh a kidim theih nading cih thu te asut agen khit ciangin, “Tual” biakpiakna pan in ciah uh aa, a gan gawh ding uh vok kai in, khua hausa pa’ inn, ahih kei leh a beh zui-in beh lutang (beh tultawi) te inn tungkhawm uh aa, thupha lakna phuisamna a kizang tui tawh a gan gawh ding uh buak in go uh hi.\nVok man dingin khuazangbup lawhta khat tek an kidong uh aa, ”Tual” biakpiakna aa zat ding zu zong lawhta khat tek mah kidong uh hi. Tua zawh ciangin asa uh tuihuan in taksih nganhuan tawh meh uh hi. Amau te sung pan khat pa makai in, “ Man ei, man ei, man khai lawm ei ” ci-in awng aa, alangkhat lam pan aa makai khat mahin, “Bual ei, bual ei, sabual ei, bual ei ”ci-in kidawng thuk uh a, gualnuam takin an, zu leh sa nekhawm dawnkhawm in, “Tual” biakpiakna vaikhitna hici bangin ana kibawl ahi hi.\nTanglai i pu i pa te in hi ci bangin “Tual” biakpiakna tawh “Tual” bawlna a mankhit uh ciangin, “Tualbawl” kha huamsung mahin khuasung sabeng siamte makai-in sawngbeng ding ahih kei leh sabeng dingin gamsungah kuankhia uh hi. Sabengaa-a kuan uh ciangin sa kap ding leh sa tanghawl ding zong mi sehsa in nei uh hi. Sialsawm cih bulphuhna thu tawh kizui-in, sabet (or) sawngbet na ah, zangsial kikawng (a ki taatngil khinsa) mat zawh nading cih bulphuh pah uh hi. Tua banzom in, sai ha paak, ngal ha paak mat zawh nading na hanciam thuah uh hi. Gamsa dangte zong sa aih cianga, minlawhna aa helding sutding in beng thuah lai uh hi. Huih lak aa leng ganhingte sung panin, va phual, va luk cihte zong na thupi ngaihsut uh hi.\nI pu i pa te’n nopna dahna te ah, a kikawng ka kap, a ha paak kakap, a tailai ka kap, tung aa leng ka kap cih bangin minsialna leh han lasaknate in na-na zangpah uh hi. Sabeng aa-a gamkuan hunsung uh pen nipi khat sung bang sawt thei hamtang hi. Sabengte a tun kikuh ciangin a samat peuhpeuh uh tawh khuamual panin sa mualsuah ci-in a tawmpen thau lawng thum lawnin sa na mual – suah uh hi. Sa mualsuahna ah tangzu dawnkai tawh a kikhaih umtong sungah thun in, sa (3) mual- suah dawnna in na-na zang uh hi. Sa mante leh sabeng aa kuan teng bantulh in khuamual ah tawmvei sung tawlnga uh hi.\nSa man khat bek ahih leh sa man pa beh leh phung teng leh a gimnam a huaiham teng tawh khuathawng thu aa-abu theilo, atai theilo ding teng in Sawngbengte’ vaitutna Sawngzu kiluup in Sawnghun sungah,“Sawngpi ka kap ni-in ka guallai ah a thang masa kei hing ee ”ci-in Sawngla kisa in Sawngsik in ki lam ziahziah hi. Vaitutna aa pai khempeuh ading a samat uh sempahin sa tan khat tek kipia hi. Sialsawm bawl hun huamsung aa samante khanglui lai pu leh pate in min na phuah uh aa, Sawngman na ci uh hi. Sialsawm bawl na te ah i pu i pate, beh leh phung, u leh nau, khua leh tui tawh na ki-uap diamdiam uh hi.\nKhuabawl “Tual” biakpiakna zomin Sawng kibengaa tua hunsung mah in Lawm’ an nekkhopna ki nei hi. Hi ci bangin tanglai i pu i pa te’ in a banban in a kizom diudeu in zuih leh bawl na-na nei uh hi. Lawm’ annek pen khuazang buppi munkhat ah ki gawnkhawm aa an nekkhopna bawlna dan hilo hi. Lopawi khit tawl om hunsung aa kibawl annek “Lawm’” pen a diakdiak in beh leh phung, u leh nau, tu leh ta, sung leh mak tawh abawngbawnga, ki gawmkhawm aa, itna ankuang umkhopna hun hi pha pen hi.\nLawm’ annek hun ciangin khualzin gamvakte zong innlam ciah theih nading hanciam tek uha, u leh nau sung a tek a khang thupha kibawl in thupha piakna zong kinei hi. Lawm’ annek ciang aa annek tuidawn ding tawh kisai-in, lawm’vok ci-in kumkhat huamsung vok kigulh ngiat hi. U leh nau a tamna leh a tawmna tawh ki zui-in vok kikhawi aa, lamet hetloh aa lemlohna khat a om zenzen leh a khawi agul ding aa ki seh te vaihawm dingin vaipuak kipia hi. Dawn ding zu zong sakholhsa in ki koih phitphet hi.\nLawm’ annek pen pansik ni, a pi ni leh khekleh ni cih bangin thu thum in khen in ankuang umkhopna ki nei hi. Lawm’ an nekhawm dingte sungah sa man a om leh a samat sa Lawm’ annek pansik ni Lawm’sa dingin kizang hi. Sa man a om kei aleh lawm’vok kigo in sa sungthau kisol in ki gepbawl aa, nahtangum leh paakngiam tawh hel in sa ngoi ki thun hi. A sadang teng ki tuihuan in zaupan ahih kei leh tangman be tawh kihel a ki nganhuan taksih tawh kimeh hi. Taksih a kinek ciangin khut tawh ki lom liuleu in ki tawnnek hikhiak hi. A pini in zong lawm’vok mah kigo leuleu aa, a ni masa ni aa bang mahin taksih nganhuan mah tawh kimeh hi.\nA khekleh ni ciangin, sa lupang teng leh sa sungkua pawl khat leh a ni masa ni te aa – inntek sakhai aa-a kibawl teng tawh gawm in khekleh ni Lawm’ annek in kizang hi. It leh ngaih teng kisam in lengla annek pihna in zong kizang hi. Khualzin gamvak a nawkkha a om leh kisam in lawm’ an lawm’ sa ki nesak hi. Hi hunsung in daihawh ci- in hanmual lam ah ki pai in a sisa te zu leh sa va kipuak in a luguhte uh sathau tawh zut in an leh sate va lui uh hi. Tanglai pu te pate’ lai in hanbuk ci in siluang sial na nei uh aa, a guh teng a ki teeikhiat khit ciangin hanbuk sungah misi luguh te kemin senbawl uh hi. Tua hi aa, han lam tawh kisai vaikhat peuhpeuh a nei nuamte adingin bangmah haksatna omlo in sem thei bawl thei ziauziau uh hi.\nA. Kigin ni:\nB. Khuai laak ni:\nKhuado anlaak lawm’ bawlna dingin khuailaakna zong kinei aa, khuai nam tampi a om te sung pan ngaltun leh khuaithum cihte khuai laakna in kizang hi. Khuai dangdangte pen khuai-aihna aa zat ding leh khuai lasak ciang aa minlawhna aa hel leh khuaizu nek dingin kila in kikhawi hi. Khuado hun a tunma kha nih sap kim pawl in khuai zong dingte kuankhia uh aa, a muh nini un a singkung aphung meet, ahih kei leh, lopadawn pawlkhat kaikhawmin tumzial vilvel in, ciangkang khat tawh a khuai omna kawksak in tua bangin ciaptehna bawl uh aa, khuai laak hun a tunni mateng kuama’n bangmah kicihsak se loin ki tuaci koihsak hi.\nKhuai laakna a ki bawlna a deihna pen : thu khatna ah : Aituam ahi aa, Sawmlawm’ tawh ahi zongin, khuai ai’ nuam te in, khuai laakna bawl loin khuai ki-ai thei lo ahih manin khuai laakna bawl, thu nihna ah: Khanglui lai-in, khuai laakna a kibawl ciangin, hun khat peuhpeuh in laziau mawk loin, upna leh zuihna a kibang lahna in khuado anlaak lawm’ bawl hun tek mahin khuai laakna bawl, thu thumna ah : Khuaibu sung khuaino tawh kidim in, a taksuak hun pen, anlaak lawm’ bawl KHUADO hunsung ahih manin, tua hunsung tek mahin khuai laakna kibawl, thu lina ah: KHUADO annek lawm bawlna ah khuainote vokthau tawh sol bawlin taksih nganhuan tawh mehkhop ding ngaihsutna in, KHUADO hunsung in khuailaakna kibawl aa, thu ngana ah : Khuai la in khuai-aih bawlna pen, khuai-aite’ a sih uh ciangin, siluang bawm ding thovaite’ khuaite’ in betkhiatsak in siluang hu ding cih ngimna leh ngaihsutna ahi hi. Khuai-aite’ a sih uh ciangin, “Kha ka pham ciang vaitho hung ding vahkhuai nangma thu hi aw” ci-in khuaila nangawnin kisa hi.\nKhuai laak hun pen khuamui-sanggam melmak hun khawng pawlin kipan uh aa, Khuaibu la dingte va pai in, puan tawh khuaibu atuam khit uh teh a singhiang khiaktan in khuai laak bawl kipat na ding mun khuamual va tun uh hi. Khuamual pan in khuai puapa masa in, tua zom in daktal tum, sialki tum, zam tum, khuang tumte madawk in pai uh aa, khuangtumpa zomin phit tumte, tua meizom in mipi a om zahzah in zom in phit tum kawmin a lamsa in khua mual pan in khuado lawm’ bawlna ding inn lam zuan uh hi. Phit tum te in atak lam khut uh tawh phit mut in, avei lam khut uh tawh meilah de uh hi.\nMipi in khuai khau a kici khuai laak ciang aaa kizang khauhual sau khat avei lam khut uh tawh len dimdiam uh aa, atak lam khut un meilah de uh hi. A kihal dan uh zong kikim sak dimdiam uh aa, etlawm in nopci mahmah hi. Khuai laak dawn, inn aa-a om te in, zubeel gual in tuileihsa in koih phingpheng uh aa, khuai laa te a tun uh ciangin, sialkong suak masasa zukhaihtaak tawh na dawn in zu ban tulh uh hi. Tawlkhat sung a phit lam khit uh ciangin, zu beeltung leihsa teng a milip un gualdawn in tua zawh ciangin lamvui zomin Khuado la leh khuai late sa in zanhak uh aa, zan khuasawt in leidimte khuang ci-in zan hunsung bang tomlua sa in bei baihlua sa uh hi.\nC. Pansik ni:\nKhanglui lai i pu i pa te in Pansik ni pen dawi leh kau hawlkhiatna in na zang uh hi. Thobaih in zingsang tung in kau hawlkhiatna bawl uh hi. Kau a hawlkhiat uh ciangin, ”Dawihang ciah oo, Kauhang ciah oo, na zun na eek namsia ei, na ni cing ei, na kha cing ei, na khualam zuan oo” ci-in meilah de kawm in, tu ga hei ga tawh bangsak bangkhang teng sat in dawi leh kau nawhkhiatna leh hawlkhiatna bawl uh hi. Sangkil a tun uh ciangin, a tunga a heiga te uh a pheilam’ koih in, Sangkil denna uh aa, thau nei ten thau lawn in kap bawl uh hi. Hi thute i ngaihsut tak ciangin, Tanglai i pu leh i pa te pen dawi a na mai et, a na thoih bawl, a na pawlbawl te’ bek na hi uh aa, a na bia, a na paaite’ hi hetlo uh hi cih kimu thei hi.\nLungdamna leh nuamna vai aa dingin thupha lakna leh thupha dawh na in dawi na mai et, na thoih in, a na pawlbawlna hi bek uh aa, thupha sansa annek tuidawn, cidam ludamna leh neihsa nate tungah nektum sak kik in a beisak a heusak ding, lunggim sintawlna a piansak lohna dingin dawi leh kau na notkhia, na hawlkhia uh hi. Tua hi aa, Tanglai i pu i pa te’ ii a na biak a na paai taktak uh pen, mel aa ki mulo, a min aa lawh theih loh dawi sang aa-a vanglianzaw ( KHAT ) na hi zaw gige hi. Dawi leh kau te a na pawlbawl hun khat a na neih sam uh hangin, dawi gilo, kau gilo ci-in, na not khia, na hawlkhia in, kha galdona na-na nei uh hi.\nD. A pi ni:\nPansik ni a zingciang, zingsang lam ni vaihamsan ciangin, lawm’papite’in Lawm’vok go in, sa ngoi thun kawmkawm in sa ngoi bawl zu dawn uh aa, tua zawh ciangin, ki-um lingleng in Lawm’sa sem uh hi. Nupite’ in, a innciat uh ah taksih nganhuan uh hi. Khuado hunsung aa-a kizang dak, zam leh khuangte’ sasi nuh in nisa ah phokeu uh hi. Sawm’lawm’ pawlkhat te’ amau tawh a kisai khuamual ah vapai in mualsuang, singmilim te va puah va zun in mual hahna va nei uh hi. Nikai lam ciangin nupite’ zu leh sa tawh daihawh in pai uh aa, a sisa a innkuanpihte’ uh lu guhte’ sathau nilh in, an, zu leh sa te’ va lui uh hi. Nitak lam sialhawl hun pawl ciangin, Sawm’ lawm’ sung aa, papi a khangham pen in zu kamkhat teep in phih aa, phuisamna aneih khit ciangin, abanban in gual teepsak aa, tua zawh ciangin, Lawm’ an leh Lawm’ sa lui-in, sakuang nam nih in khen uh hi.\nLawm’ papi sasem te in vok khawite’ leh a khawilote’ aa ding a khen ma in, amau teng kham ding khenkhia uh aa, tua pen “sakuang balnek” kici in, vok khawite leh adangte’ ading aa a langhawm sa pen “sakuang hawm” kici aa, amau aituam ading aa kipia ahih manin amau deih bangbang in zek thei uh hi. Hi hunsungin sa ngoi leh sa ngawng kibakin nuam kisa mahmah uh hi. Anlaak lawm’ bawl ankuang kikhit zawh ciangin, zu hawm uh aa, nupi, papi, nungak tangval ahi zo zahzah lamvui nei dingin kithawi khengkhang uh hi. Do na lingling cih khuado la,Thang Ho la,Heisa La,Khuai late sa in,zu kitulh in a kitawng a kisel cih bang om se loin, an nekhawm, zu dawnkhawm in kigualnop suahin om uh hi.\nE. Khekleh ni:\nF. Khuai- aih ni:\nKHUADO hunsung mah in Khuai-aihna zong kinei aa, vok, keel, aak cih te’ zangin khuai ki-ai hi. Khuai laakte’ halin, khuaibu ki sukham in kivel aa, kumsia ding maw , kumpha ding cih Khuainote’ pianzia en in thuphuan nei uh hi. Khuainote cidam thahat aa-a om leh an kihau in ki cidam ding, khuaino si peuh a om leh asi ana om ding cihbangin i pu i pa te-in thucin na-na nei uh hi. Khuainote vokthau’ tawh sol in, zu leh taksih nganhuan tawh meh uh hi.\nHi ci bangin, an, zu leh sa, nekhawm dawnkhawm kawmkawm mahin, lasa in lamkhawm ziahziah uhhi. Kumkhat in khatvei bek kibawl ahih manin KHUADO kal ding ngaklahin ki om ciat hi. KHUADO bawl vai tawh kisai-in, tu khangthak hun ciangin,khuasung “Sawm” cih zong kinei zo nawn mel loin, a thu leh amun amual zui-in, zu, khuaino vokthau tawh kan, taksih nganhuan cihte tangin, niangtui, avot singtui,bawngsa, voksa, aksa leh ngasa kaikuang meh bawlin, buhsih mah kitam zat pen aa, minam puante’ silhin, ngeina lam pawl khat lahna tawh ki tukhawm ki khawlkhawm aa, itna ankuang lui-in, Topa Pasian tungah lungdam kohna tawh nekhawm dawnkhawm in KHUADO lawm thu nuamtakin kibawl hi.\nTanglai i pu leh i pate’ hun pan tu khang dongin ei Zomite’ sungah kumsimin kum kibengletin mihon kilomkhat aa gualnop annek “Lawm’ ”nihvei kinei aa, Khuabawl Sialsawm annek lawm leh anlaak khuado annek lawm’te ahi hi. A masa zaw “Lawm’ ” pen lopawi khaici tuhkhit tawl om hunsung ( Dopi ) kha aa kibawl hi aa, a kik “Lawm’ ” pen anlaak khit tawl om hunsung ( Phal ) kha aa kibawl ahi hi. I pu leh i pate’ ii zia leh tongte’ i etkik tak ciangin, biakna leh ngeina kiciantak aa- ana nei, thukhun leh thuciin kician tak tawh ana kalsuante’na hi uh aa, ahih na khempeuh uh ah thu kitukalh cih bang omlo hi.\nAmaute in a biak a siam uh na mangngilh ngeiloin na zahtak bawl uh hi. Tua thute tawh kizomin, ei Zomite in lopawi khaici tuhkhit ahi aa, anlaak khit ahi zongin “Lawm’ ” thu tawh kisai pen tuni ciang dong, a kikhel bangmah om nai hetlo hi. Zomite’ adingin hih “Lawm” thu pen a thupi mahmah leh a manpha mahmah khat hi aa, thu khengval aa mihon khawlkhopna (Unlawful Assembly) nam hilo hi. Kuama kimin zat ding aa a na neihkhakloh uh, tanglai i pu leh i pate pan aa ei Zomite bek in i neih leh i zat ahih manin, Zomite leh “Lawm’ ” cih pen a kikhen thei hetlo ding thu ahi hi.\nA thu aa nialbawl himhim cih pen thakhat thu in pasan sialnek bang aa- a tungpah pawl nam ahih samloh hang, hun saupi ahuam ding, mihingte’ khangsimna tawh a kipehlawh ahih lam phawkin thu saupi khualna tawh a gamta, a kampau, a kikhuasa minamte i hih ding pen thupi mahmah ding hi. Zomite’ sung aa gamtatna leh ki-itna tawh a kihualkhawm leh a kilomkhawm ahi (Social Ethics leh Social Love Feast) tangpi tawh sa bang aa tatkhopna, leh itna ankuang umkhop theihna siamna citciat zong sumgum bang aa i minam in anei gige i hih lam zong phawk ciat ni. Thu limci, thu namtui tawh kikhuasa in vai masuante toibawl, neusek loin, tangzai sak ni. Biakna leh ngeina tui bang aa-a luang khawm helhel thute i zangkhai ngaihsut khakloh ding zong pen thupi mahmah dingin ka um hi. Mi namdangte’ biakna leh ngeinate i zuihpih i neihpih ding zong omkha mah ding aa, tua mah bangin, eima biakna leh ngeinate zong minam dangte in a hong theihpih tham ding dinmun i neih ding zong ki sam pha mahmah kha ding hi.\nMi namdang te aa bek zuihpih ding i sawm kei ding aa, ei aa zong bang hiam cih a thupitna leh a manphatna a lakkhia thei lam ding in zong ma i pang ding hi. “Pasian hangin eite’ piangin, hingin, i gamtang hi”( Sawl.17:28 ) ci-in Pasian kammal sungah a kigenna a om mah bangin, i hinna leh i tatna, i hekna thu vannuai huamkhawmin eite a hong piangsak Pasian tawh a kisailo, a kipehlawhlo ding leh a pengthei ding khat zong omlo ding aa, tua mah bangin mihing leh mihing kizopna lam pan in zong “Sing abul pan lok leng adawn ki ling ding”cih gentehna thu ana omna tawh kizui-in, sabang aa i tatkhopna hih leitungah eite i nuntakna leh i ki khuasak nate limtakin lungngai leng, “Mimal khat leh tuikulh khat” cih bang dan aa kim leh paam tawh ki mematna neilo liang aa kikhuasa veuvau mawk cih bang dan zong lah ahi khin samlo deuh ding leh “Suangpi suangneu in thek” cih bang dan aa, mimal, minam, gam khat leh gam khat kizom kipeh diudeu in hih leitung thu leh vaite’ a kihei, a kipeipei hi zaw ahih lamtak i phawk kimciat na dingin zong tha kipia in, i ki hanthawn nuam hi. Ei Zomite’ in adung leh avai kigawm (Vertical leh Horizontal) ahi Pasian tawh kizopna leh mihing leh mihing kizopna nuntakna tawh kisai a manpha mahmah Pasian kammal pan aa-a hong pai thu, bul lakin lungnemna tawh thukhual picinna kung lam zuan in, masuan limci, maban limci a neikimciat minamte ahi dingin, i tunna ciangciang panin manawt ciat ni. Rev. Dr. Zam Khan Thang (LL.B, M.Th, Th.D)\nPrevious: Bang hangin galkap tum lo hiam?\nNext: Stephen Hawking tangthu tom ~ Pau Tun Thang


timestamp: atn

url: =Zomi Namni A Phawkhuai ~ Prof. Dr. Thang Za Tuan :: ZOMI DAILY\nposted on 4 February 2008 at 12:17 pm Lomkholna: Article, Thangzatuan, Zomi Nam Ni\n50 veina Zominamni Golden Jubilee Yangon ah a kibawl lai in Zomite khantohna ciaptehna Golden Jubilee Commemorative Magazine laibu limci mahmah khat hong bawl khia uh hi. 52 veina Zominamni bawl Yangon Commiteete in Zomi pianzia sutna, Ngeina, khantohna leh mailam ngimna ci in Myone buppi sagih in she in thukanna kieni a, tu in a laibu in Zominamni lap in hong suak khia t a hi.\nTua aha thupi pen khat in ei Zomite Chin ci in Kawlgam, Vaigam ah hong kilawh hangin ei leh ei Zo, Lai, Cho, Sho, Yo, Yaw, Khu ci in Myone zui a I kilawh ngeingei pen phungpi khat, I pianna I Pu min kibang gegu pen lawhna leh ciaptehna kibang lo lel hi kha ding hi cih ciang kitungta hi.\nTu hun in Pilna, Siamna khangto mahmah in Kawlgam zong Kawlgam zong hong khangto t a hi. Kawlgam sung aom minam lak ah ei Zomite zong a tuantual I hih khak loh nading leh mailam ah kithutuak a, masuan zawh nading nakpi takin keelhaul, Zomi namni in phawk huai kasa mahmah hi. Professor C. Thang Za Tuan (Deputy – Director General, Basic Education Dept., Ministry of Education, Myanmar)


url: =ROMEO LE JULIET. Agelh ~ KLianpi - Laibu Saal\nHome > Thuluui/Articles > ROMEO LE JULIET. Agelh ~ KLianpi\nROMEO LE JULIET. Agelh ~ KLianpi\nAgelh ~ KLianpi\nItaly gam Verona khuapi ah Capulet le Montague a kici, a kilem vet lo upapi nih a om uhi. A khang a khanga, a kigal bawl dente hi-in, a nasemte nangawn uh zong, lampi ah kimu le uh a kisalai den uhi. Bang vai bang vai a om phial zongin kihawh, kikawm cihbang om ngei lo uhi.\nMontague upapi' tapa Romeo in Rosalin a kici khuasung nungak melhoih a kiphasak pian khat hong vangngaih(crush) hi. A hih hang Rosalin in thudon ngiat lo hi. Romeo in Rosalin ngah theih nading ahih nak leh mei-am tung nangawnah zong a pai ngam ding zah dong ahi hi.\nCapulet upapipa in pawipi khat khaamin, khuasung mikhempeuh sam hi. A hih zongin Montaguete' innkuan a sam kei hi. Khua sungah sapnalai a hawm pa tawh Romeo lampi ah hong kituak dihdih uhi. Laihawmpa pen laisim thei lo khat hi-in, Romeo pen kua cih zong a thei sese lo khat hi. Romeo in pawi sapna lai et sak a, Capulet in Verona khuasung nungak melhoihte a tuam in sam a, tua nungak melhoihte min kigelhna ah Rosalin' min zong a mu hi.\nA pa-unaupih a sanggampa Benvolio le Verona kumpi innluahpa' kinaipih tanau Mercutio a kici a lawmpa zawnin, Rosalin a muh nop man bekbek hangin, pawi sim ding hong sawm hi. A zat ngei zel maituamte tawh hong kituam in pawi bawlna hong pai ta uhi. Capulet upapipa in maituam bulh mithumte a galte ahih lam thei lo ahih manin, limtak na na welcome (muak) hi. A khangno lai hunte phawk kik a hih manin pawisim khangnote suakta takin a gualnop nading un a hanthawn lai hi.\nRomeo in meitang nuai ah puanbawk-kang silh nungak melhoih mahmah a muh ciangin, nidang a, "liapal za tam lai ah, Rosalin lo ka sinlai hong kuai dang omlo" a ci pa, tun hong kidaang ta hi. Leivui mutkhiat bang in Rosalin tung ah a cihtakna le Rosalin bek a cihcihte tu-in, a muh nungaknu hoihna in mutkhia mang ta hi. A ma tungah 'Hero' khat bang in a lamdang hangsanna hong om ta hi. Nungak melhoihnu mitsuan in a kiang a va neh hi.\nA zatkhiat ngei loh itna tongdam khumte hong sungkhia ta hi. Nungaknu bil ah khuazu bang in khuma, a lungtang sungah sathau namtui bangin, nel sa-in, namtui sa hi. Numei khat in nungaknu a nu kiangah pai ding in hong sam khia hi. Romeo in nungak u amin bang hi a, kua cih zong thei man nai lo hi. A samnu kiangah a dot leh kuamah dang hi lo a galpa Capulet uppapi pa ngiat i tanu Juliet a hih lam hong theikhia hi. Tua laitak a patau vat hi. Ahih hang nungtolh sawm dek lo hi. Kamsiatna tawh Tybalt a kici Capulet i sanggampa' tapa in Romeo aw ging a zak ciang Romeo ahih lam hong theikhia pah lian hi. Capulet pawi ah a galte uh Montaguete'n pawi sim in gualnuam cih angaihsut ciang a sinso mahmah hi. Tua mun ah Romeo sat lup sawm pah hi. A hih hang a pano Capulet in a kho hi. "Inntek khat hihna tawh lengla khat tungah thusia bangmah bawl kei ni" ci-in a thuum bawl ciangin Tybalt hong khawl kik hi. Tybalt pen a tun a tom mah bangin a sin zong a tom belbul khat ahi hi.\nJuliet in zong nasemnu sam kik a, "den a pa kua hiam?"ci-in a dot leh, a gal Montague upapipa tapa a hih lam hong thei khia hi. A hih hang, nungkik sawm tuan lo hi.\nZan zong sawt ta, pawi zong man ta ahih manin, pawi sim mi khempeuh amau inn ciat ah hong ciah ta uhi. Zu dawndawn khat in, a zu dawn a laklawh laitak, a duh beh dan in Romeo in Juliet tawh a kiho laklawh sa mahmah a hih manin, a lawmte nih tawh a kikhen khit ciang Juleit kiang ah a kileh kik hi. Huang uumna dai hong kantan ziau hi. Hih hunlai a huang uumnate pen niam lo hi. Romeo pen a tangzang mahmah tangval khat ahihna kilang hi. Juliet a ngaih luat man zong hi sam. Tawl khat sung inn gei paak huan ah dingdinga, a lungtang sungah paak bang a a palh thak a lawmngaihnu thu a ngaihsunsun hi.\nTua bang mahin Juliet zong ihmu thei lo-in, " Kei aw e, kei aw e, a bang ci peuhmah ka hia le???...." ci-in vantunga aksi peuh en kawm dingin, tawlet ah hong dakkhia hi.\nRomeo in a nuai pan en to hi. A hih hang Juliet in Romeo mu lo hi. Romeo in a lungsim sung pan ' Ka ngaihno pau khia dih, khuaizu banga, a khum na awgingte za nuam ing" na ci simsim hi.\n"Aww..... Romeo... Romeo" ci-in a khitui hong luang ta hi. " Bang hang nang Montague innkuan pan hi sese na hia? Ka pa in nang Montague innkuan na hih lam hong theihloh nadingin, na pa nusia in la, na min laih mai ve maw.... A hih kei leh ken ka min laihin, na nung kong zui mai dia leh? Romeo aw...kong it luat man hi"\nA it mahmah a lawmnu' kahna a zak ciang, Romeo zong om mawk thei nawn lo a, a bukna paak kawmpan hong pai khia-in, khitui luang kawmsa mah tawh " Na ut bangbang in hong sam lel o Juliet aw... nang hong lungnuam lo sak ka min zong ken deih tuan nawn keng" a ci hi.\nJuliet in pasal aw khat a zak vat ciangin pautau mahmah hi. A hih hang a lungsim tawng pan Romeo aw a hih lam a thei pah hi. A nuai lam a khuadak suk leh Romeo a mu takpi hi. " Oh! Bang hang hiah hong pai na hia? Ka innkuanpihte'n hong mu leh hong thatlum ding hi ven.." ci-in Romeo ading a lauh sak luat manin a tawng hi.\nDen a thugen pen tawh kisai a maizum ding zong phawk nai lo phot zawzen hi.\n"Ngaihno aw kei adingin namsau (20) lauhuai lo hi. Kei ading a lauhuai penpen a ithuai na mitangte sungah om hi. A ut uh leh hong that lel uh hen. Na itna ngah kha lo in ka nuntak ding ut kei zaw ing". Ci-in a dawng kik hi.\n"Nang hi teng ah hong bang ci pai theih nahia? Kua in nang lam hong hilh a hia?" ci-in Juliet in a dong bupbup hi.\n"Tuipi tung khualzinte (Compass)(သံလိုက္အိမ္ေျမာင္) in lampi ding ahilh mah bang in, ka sunga itna in ka pai nading lampi hong hilh hi." ci-in a dawngkik hi.\nJuliet in den a Romeo a ngaihna thu a gen khak teng tun phawk kha kik san hi. A maizum mahmah hi. Sia Thawngno in 'Khephiat le ball-phiat a om hang, Mukphiat om lo hi" a cih mah bangin, a gensa thute lah dawkkik theih hi nawn lo hi. Romeo in a ma tungah zawlthu a gen masak lohpi a, a man a itna/a ngaihns a genkheh khak manin Romeo in a neumuh tuam khak ding a dah mahmah hi.\nTua ahih manin thuumkik ding cih simloh a dang om lo hi. Mai zum lua kisa maitang bang san suehseuh liang hi. Tua pen Romeo in hoih a sa mahmah hi.\n"Kei kia bek a om kisa hi veng. Ken nang ka nuaiah na om lam ka theih khak loh pi" a ci hi.\nTua hun lai in zong tua ei hun mah bangin, tangval khat in zawlthu a genkhiat masiah nungak in genkhia masa ngei lo hi. Numei lampan a genkhiat masak zenzen leh tua nu pen, lee mahmah in, numei paktat khat bang in zong kingaihsun thei hi.\nA hih hang Romeo in " Tua bang a na genkhiat ciang kong itna lian zaw semsem hi. Lungsim siangtho mahmah nungak na hih manin hong zahtak zaw ing. Thupi zong hong sa ing" a ci kik hi.\nHih teng a kiho kal un, nasemnu in Juliet samsam khin hi. A hih hang tun za pan hi. Juliet inn sungah lut suk hi. A hih hang a lungsim ihmu thei lo-in, kinawh sai mahmah zaw kan lai ahih man in hong pusuak kik zel hi.\nTua ciang Romeo kiangah " Nong ngaih takpi a, nong tenpih takpi ding leh zingciang kamtai khat hong sawlin, i kiten ding a ni le a hun hong za sak ning. I kal ah guamthukpi bangin haksatna le buainate a om hang, ka hihna khempeuh le ka neih khempeuh tawh nang ading hong kipumpiak ing. Tua kong itna hangin, nang le kei leitung ah hong khen zo ding kua mah, bangmah om lo hi." a ci hi.\nNasem nu in Juliet a sap pahpah ciangin va lut suk zel a, a hih hang a khiim khat a om bang in hong pusuak kik zel hi. Romeo zong amah a lencip khat om bangin, Juliet kiang pan ciah khia thei mahmah lo hi. Tua bangteng tawh a nih un lungnuam takin hong kihoho uhi.\nZingsang hong tungta ahih manin, Romeo zong a ut a, a ut kei zong, a ciah phot kul ta hi. Juliet in zong mangpha khak nuam lo pipi mahin mangpha a khak phot kul ta hi.\nRomeo' lungtang sungah Juliet a itna meikuang bang in khuah mahmah ahih manin, ihmut theih ngap lo a, Loreance topa a kici siampi pa omna biakinn lamah hong pai phot hi. Tua siampipa pen a thudik mahmah khat hi-in, Romeo a'dingin lawmhoih khat le pa khat bang ahi hi. Siampipa mahmah in zong Romeo pen a sung pan a piang tapa khat bangin a it hi.\nLorence topa pen huan sungah nasem na manlah mahmah hi. Zatui-a, a kizang thei paak pawlkhat le singzung pawl khat a kaikhom hi. Singkung-lopate thu tampi theia, natna tuamtuam zonga damsak thei hi. Tua ahih manin, Verona khua ah a minthang mahmah siampi khat ahi hi. Zingsang tungtung Romeo ama kiang hong hawh a muh ciang lamdang a sa mahmah hi. Rosalin ngailua a ihmu thei lo in a vakkhia hi dingin, a ummawh hi.\nRomeo in Juliet tawh a kingaih mahmahna thu a gen pah hi. Tua khit ciang tua ni zingsang mah in Juliet tawh kitenna a bawlsak nadingin zong a ngen hi. Hih thu teng a zak khit ciang siampi pa in lamdang sak mahmahna tawh a khut lam in a mit a suuk hi. (Okey cih lahna) "Tangval khat i itna pen lungtang tungah kinga lo-in, mittang tungah kinga cih pen tun tel taktak ta ing" a ci hi. Banghang hiam cih leh Romeo in Rosalin a ngaih lai, a ngah kei leh a si ding mahmah bang ahih man hi\n"Juliet pen ka lungtang bup tawh ka ngaih hi. Hih bang itna tawh liapaal kuamah it nai lo hing. Ama hong ngaih dan zong tua dan mah hi. Topa aw..." ci-in a dawng kik hi.\nSiampipa in 'Hih kitenna in Montague innkuan le Capulet innkuan kigalbawlna hoh bei sak thei ngel ding hi. Tua bang hi leh khua sung zong hong nuam mahmah ding hi' ci-in a ngaihsun kha ahih manin, Romeo le Juliet kitenna piak ding a kamciam hi.\nTua laitak kamtaipa hong tung in Juliet vaikhak teng Romeo kiang a gen hi. Romeo in " Lorence topa inn ah hong ngak ing, hong pai in ngaihno..." ci-in kamtaipa a vaikhak kik hi.\nTua khit a sawt lo in Juliet hong pai takpi-in, Lorence topa in kitenna a pia hi. 'Hih kitenna in Verona khuapi sungah nopna leh daihna hong piangsak ta hen' ci-in thupha a pia hi.\nKitenna a man khit phetin Juliet ciah kik pah a, tua ni zan a ma kiang Romeo hong pai sim ding a ngak hi. Tua ni pen a ma ading hun cing hak mahmaha, omdan haksa a sa mahmah hi.\nNuntakna pen bang mah gen khol theih om lo hi. Tua ni zingsang mah in thusia khat hong piang laizang hi.\nRomeo i lawm Benvolio le Mercutio a vakna uh pan, Tybalt le Capulet bangkua sung pan mi pawlkhat tawh hong kituak hi.\nMercutio pen Romeo tawh a ki-it mahmah lawmta a hih na hang in Tybalt in mudah mahmah hi. Mercutio zong a kipasal sak mahmah khat hi-in, a lawmte tungah midik mahmah khat ahih hang, a muhdahte tungah misang gilo zaw pah hi. Kam tawh tawm a kidawng khit phet un kisat/kithat dingin namsau a dok tuak pah uhi. Tua laitak Romeo hong pai lian hi. Tybalt in a hehna le a sinsona khempeuh Romeo tungah tu sak hi. "Misokpa!... €£$@*&₩^÷" ci-in a awt san hi.\nRomeo in Tybalt pen Juliet tawh pa-unau uh ahih manin sanggam bawl a, Tybalt tawh kitawng nuam lo hi. A limlim in Romeo pen a thudik ngiat mikhat ahi hi. Tybalt lungkim nading a hopihpih hang Tybalt in Montague innkuanmi a kici peuh mah muhdah lua mahmah ahih manin, Romeo pau thusim vet lo a, kisat/kithat dingin namsau a dokkhia teitei hi. Tua pen a kipasal sak mahmah ahi Romeo' lawm Mercutio om thei lo a, meidawi vai sa lua mahmah ahih manin, a namsau dokkhia-in, Tybalt a va do phei hi. A sawt lo-in Meecutio hong tukin, sisan naisan luangin, a si hi.\nHeh mahmahna le khasiat mahmahna tawh Romeo hong awng phei a, a namsau a dokkhia kik hi. A lawmpa' phu lak nadingin Tybalt a thatlum hi.\nMi hong kikaikhawm ngeingai pah a, Capulet le Montague zonga zite tek uh tawh hong tung uhi. A mau tate ading ciat a kap gawp pah uhi. (Romeo pen Lorence siampi pa kiang a taisim pah hi.) A sawt lo in Verona kumpi innluahpa pa zong hong tung pah hi. Hih bang dan kitot, kithahna tawh Verona khuapi pen minsia mahmah ta ahih manin hih mawhna a bawlte nasia taka, daanpiak ding a ngaihsun hi.\nCapulet upanu in Romeo pen a makpa ahih lam thei nai lo ahih manin, kumpi innluahpa kiang ah nasia takin, daan a piak ding a ngen hi. Montague upanu in zong a tapa a hehpih nadingin kumpi innluah pa kiang a thuum hi. Kumpi innluah pa in hih buaina khempeuh a mu Benvolio sam a thupiang khempeuh maan takin a gen sak hi. Kumpi innluahpa in zong limtak a ngaih khit ciangin langnih tuak i lungkim theih pen dingin, thukhenna hong bawl hi.\nRomeo pen Verona khuapi pan khantawn hawlkhiatna a ngah hi. A zenzenin khua sungah a kimuh kik khak leh sihdaan kipia ding hi.\nHih thupiang pen Juliet ading dahhuai mahmah thu ahi hi. Romeo tawh akiten uh nai (2) khong bek sawt pana, tu-in a pasal tawh khantawn kikhen ding hong hi ta hi. A pa unaupi Tybalt a sih pen a innlak-sanggam khat ahihna tawh a dah sam hang, Romeo khuapi pan hawlkhiat a ngah pen a dah zaw hi. Hih thu in a lungsim a gim sak mahmah hi.\nRomeo zong Lorence topa kiang pan, hih thukhenna a zak ciang sihdaan sang na sa zaw phial hi. Zi neih a nopna zong ciam kha nai lo, a it mahmah a zi tawh khantawn kigam la ding cih a ngaihsut ciang, pasal lungsim khauh khat ahih hang a khitui taak ngalhngalh hi. Lorence topa in zong ahih theih zahin, a hehnep hang hehnem zo tuan lo hi. Mihai khat bangin a sam, lom matin, leivui lakah kipumkhuk gawp hi. " Nu aw ... pa aw... ka hankhuk ding hong bawl sak mai un! Si nuam ing!" ci-in a kap beebaa hi.\nTua laitak Juliet kiang pan laikhak khat hong tung hi. Tua in Romeo lunggimna bei sak tuam hi. Siampipa in Romeo kiangah " Kipasal sak oo Romeo, hih thukhenna khong neem mahmah hi lo maw...Nang lah nungta lai a, na zi Juliet zong nungta lai hi ven. A piangthei lo bangmah om kei ei. Kilung khauhsak dih oh!" ci-in thapiakna le hanthawtna a nei hi.\n"Nitak khuamial ciang Juliet kiang va pai in-la, mangpha khakna va nei in. Tua khit teh Mantau khuapi ah paisuak in. Ken, Juliet nu le pa kiang le na nu le pa kiang na kitenna uh na gen ning. Pasian in hong ompih ding a, na nu le na pa te un zong hong theisiamin hong thukim lel ding uhi. Thu le la khempeuh a hunhunin, lai tawh hong za sak pahpah ning" ci-in siampipa in vaikhaka, Romeo in zong a thukim hi.\nNitak khuamial hun hong tun ciang Romeo in Capulet huang uumna dai, a kan ngei bangin a kan khit ciangin, Juliet lupna khan ah a lut hi. A nupa un thupiangsate le a piang ding khempeuh mangngilh bawlin, nuam takin a kikhawl phot uhi. Hih bangin, a tawntungin nuam sa nuam hi mah ta leh, leitung cih pen ei deihdan hi khin thei lo ahih manin, zingsang khuavaak ma in, Romeo Verona khua pan a paikhiat hong kul ta hi. Singkung tunga, vasate hong ham ciaiciai ta hi. Nidanga, a khum mahmah zingsang vasa ham gingte tun a zakdah huai mahmah va-aak ham ging tawh hong kibang ta hi. A etlawm mahmah zingsang ni suak silsial pen, tun amuhdah huai mahmah meikuang bang ta hi. Innkhum dawn pan kawlgiit note ham pen a mau nih ading misi daak ging bang ta hi. A maugel ading tua zan pen tom mahmah hi. Khitui tak ngelhngelh kawm sa in mangpha kikhak in, ut lo pipi mahin Verona khuapi pan a paikhia ta hi.\nTua ni mah in Mantau khuapi ah cidamtakin va tung thei a, lung nuam takin a om thei hi. Juliet in zong a sawt lo-in kimu kik ding cih lametna tawh kihehnem den a, kithakhauhsak den hi. A hih hang lamet khol lohpi in, Juliet tungah thusia khat hong tung hi.\nParis ukpi a kici tangval melhoih, paubanna ding om lo, lungsim picing le hauh a thuah khat tawh a pa in hong kiten sak sawm hi. A zenzenin, Romeo tawh a kiteng nai lo bang hi leh, Juliet ading in Paris ukpipa pen nial nading thu om lo hi.\nJuliet in a pa kiang ah paulap tuamtuam zong kawikawi hi. "Kei naupang lai lua ing" ci zel, "ka sanggampa Tybalt sih zong sawt nai lo pi" ci zel hi. A hih hang a pa in laizingni (Thursday) in mopawi a bawl sak sawm veve hi. Tua ni pen Pithaini(Tuesday) ahi hi. Juliet ading thu khat peuhpeuh vaihawm nading ni nih bek hun om lai hi.\nTua ahih manin biakinn lam ah hong nawh pai mahmah a, Lorence topa kiang huhna angen hi. "Topa aw... nang nong huh zawh nawn kei ding leh, Romeo nusia a, Paris ukpi ka tenpih sang, kei le kei kithatlum zaw mai ning" ci-in a kap ngauhngauh hi.\nTua ciangin siampipa in "Cina gim mahmah pen zatui khauh mahmah tawh bawl kul ding aive maw" ci-in, Juliet kiangah " A lauhuai sim khat vaihawm leng na sem ngam dia? " ci-in a dong hi.\nJuliet in "Bang zah takin lauhuai a, bangzah takin a haksa zongin, Romeo ka itna tawh ka sem zo ding hi." Ci-in a dawng hi.\nTua ciangin, Lorence topa in singzung pawlkhat le paak pawlkhat tawh a bawl, zatui khat a pia hi. "Tu-in ciah in la, na pa' hong vaihawm bangin Paris ukpipa tawh kiten ding thukim in. Bang mah ahi lo dan in kineih in la, zing nitak na lup ding ciang hih zatui ne in. Tua hi leh nai (42) sung misi bangin na om ding hi. Tua ciangin mi khempeuh in a si hong sa ding uh a, Capulet innkuan kivuina han ah hong kivui ding hi. Khua na phawk kik ciang na gei ah Romeo na om ding a, tua khit ciang na nih un Mantau khuapi ah na pai ding uhi. Okey dia? Limtak ciamteh in maw?" A ci hi.\nHih thu pen numei khat adingin, lauhuai mahmah hi. A hih hang Juliet in Romeo a itna lian zaw ahih manin Siampipa cih bangin hih ding a khensat hi. Ngaihsutna tampi tawh a inn ah hong ciah kik hi.\nSiampipa in thu le la khempeuh le a gelna khempeuh lai tawh at-in, Romeo a khak hi.\nCapulet in a tanu' mopawi pen Verona khuapi ah a kibawl ngei pawi khempeuh sangin nasia sak nuam zaw ahih manin, a itcil mahmah khat ahih hang sum tampipi hong zang khia ta hi. Tua ni le a zing ciang nibup pen mopawi bawl nading bekbekin a buai mahmah uhi. Juliet in zong maitai takin a kisapna mun ah ahih theih bangin a huh kawikawi hi.\nNilaini (Wednessday) zan ciangin Juliet in a zatui a dawn kul ta hi. A thawlsin hong a, 'guza peuh hi-in si suak mawk leng!?, a nai cingnai lopi khanglo in, misi guh tampi lakah kei guak om kha leng! Nungdeuh a a si, Tybalt luang zong muat khin nai lo ding ci leng, uih mahmah lai ding. Sikha zong om kha leh........' thu tampi ngaihsutsut ciang patau tektekin haksa sa pipi mah in a vekin dawn khat a suah hi. Romeo a it man bekbek hi tazen hi.\nA zing ciang zingsang tungin Paris ukpipa mopi dingin hong kuan ta hi. Juliet' nu in zong, Juliet phong ding in a lupna ah a pai leh, a tanu a sisa in amu hi. Tua ciangin kap gawp kawmin, kiko khia pah hi. Juliet pen a tunu khat neihsun uh ahih manin it phadiak uhi. Juliet tungah lametna teng uh tu-in a mawkna suak ta hi. Hih thupen Paris ukpipa in zong na a sa mahmah hi. A nu le a pa in zong, a tanu uh mipil,melhoih, a picing tangval khat tawh a kiteeng ding kimlai hong sih vat ciangin, puakhak sa mahmah hi.\nJuliet mopawi ni pen sihvuini hong suakta hi. Sum le pai tha le ngal tampi beia, mopawi ading akibawl khempeuh siluang ading hong suak ta hi.\nRomeo in Lorence topa kiang pan laikhak a ngah ma in, Juliet sihna thu hong za masa hi. A zak phet in a sakol tung tuangto pah a, kap kawm leh thaneem kawm sa in, Verona khuapi lam hong zuan hi. Lampi ah zatui zuakna ah guza lei dingin hong baang hi. Zatui zuakpa in na zuak nuam lo-in, "Om kei, tua dante nei khang" ci-in a khem hi. Bang hang hiam cih leh guza zuak ahih lam kithei kha zenzen leh sihdaan kipia ding ahi hi. Romeo in thu le la teng limtak gen a, mi a thah nang hi lo-in, amah le amah akithah nading a hih lam zong a gen hi. Tua ciang a puak kham le suangmanpha teng zong a lak hi. Zatui zuakpa in tua taktak ciang pia lo-in om thei nawn lo a, thakhat thu-in,mi (20) bang a si sak zo ding guza a pia hi.\nZan kiimlai takin, Verona khuasung hong tung a, Capulet-te kiguina khan ah apai suak pah hi. 'A lawmnu luanghawm en ding, tua khit teh guza dawn ding in a lawmnu gei ah sisuk pah ding' cih danin, a sawm hi. Tun a meivak hong vaka, a lawmnu hankhuk a kalkhia pah hi.\nTua laitak Paris ukpipa a lungleng luain, ihmu theilo ahih manin Juliet' khan ah paak koih ding le a kap dingin, hong pai hi. Romeo a muh ciangin thei pah a, "Hi pa peuhmah ngiimna hoihlo nei a hong pai hi ding hi." ci-in a ngaihsun hi.\nTua ciangin " Khawl sin! Montague misokpa" ci-in a tawng hi.\nRomeo in a namsau manlang takin dokkhia pah a, a sat leh Paris ukpipa a si pah hi.\n(Ukpipa' nasempa in hih thu hong mu lianin, kileh kik vingveng a, kumpi galkapte a va ko hi.)\nRomeo in meivak la-in a et leh Juliet pasal ding a a pa' telsak Paris ukpipa a kici pa ahih lam a thei pan hi. Tua ciangin a khut let sak a, "Sanggam aw... hong maisak in" ci-in a thuum hi. Bang hang hiam cih leh Juliet sihna hanga, a pasal mun ah a dah tuaktuak uh ahih manin a sanggam bawl ahi hi. Tua ahih manin hankhuk pan Juliet luang a lakkhiat khit teh Paris ukpipa luang a guang suk hi.\nJuliet pen misi khat ahih hang a si taktak hi lo ahih manin a hoihna kiam lo, zong kikhel lo hi. Romeo kap ngauhngauha, a zi-it tawlpi khat a en hi. Tua gei mah ah Tybalt luanghawm zong om lai hi. Romeo in "Sanggam aw... hong maisak in maw" ci-in, Tybalt kiang mawhmaina a ngen hi. Tua khit ciangin a zi tungah a gen nop thu teng gen a, a biang nam suk in, tua khitteh a guza dawna, a si pah hi.\nTua hun laitak Romeo kiang a kamtai pa Lorence topa kiang hong tung kik in, Romeo tawh a kipelhna thu a gen hi. Tua ciang in Lorence topa patau mahmah a Juliet a khanlawh ciang a gei ah kuamah om kei kha leh lau ding ahih manin ci-in Capulet te' khan lam ah manglangtakin hong tai hi.\nHankhuk a tun ciang Capulette' innkuan kiguina han ah meitang a muh ciang in lamdang a sa mahmah hi. Hankhuk sung limtak a et suk leh Paris ukpipa le Romeo a si sa in, a muh sawnsawn lai ciang in patau semsema, a sibup dektak phial hi. Tua lian leh Juliet hong khanglo ta a, a aw suak zo sunsun tawh "Romeo. Romeo aw... nang koi-ah? Koi-ah om na hia? ci-in kap kawm pian in a awng hi.\nMihonpi gamlum ngeingai, awng ngeingai-in hankhuk lam hong pai hi. Hih misite siampipa thah hi a kicih ding lau ahih manin siampi pa taikhia-in a kibu hi.\nJuliet in a kiim a paam a et leh, a kiangah Romeo guza thawlneu tawi sa a, Romeo a si a muh ciang, guza thawlneu thakhatthu-in la-a, guza a om lai teng dawn ding a cih leh, na beisiang ta hi. A pasal muk ah guza abann lai khak leh ci-in a tawp samsam hi. A hih hang a lawmpa mukah bangmah baang lo ahih manin, bang mah a lawk kei hi. A tawpna ah Romeo kawng a, namsua dokkhia-in, a lungtang munah a phut suk hi. A pasal luang gei mah ah a si suk pah hi.\nTu-in ukpipa nasem pa in a koh kumpi galkapte hong tung ta uhi. Galkapte husa huging teng in khuasung mite phawng mang ahih manin a sawt lo-in thupiang teng hong kizel mang pah hi. Lampi tung teng ah " 'Romeo'... 'Juliet'... 'Paris ukpipa' " ci bang in ging ngeingai a, Montague innkuante leh Capulet innkuante zong khua hong phawkin hankhuk lam manawhin hong tai pah vingveng uhi. Verona kumpi innluahpa zong hong pai a, mipi zong hong tam semsem ta hi.\nGalkapte in kumpi innluahpa kiangah Lorence topa hong paipih uhi. Lorence topa pen khitui naptui tawh kidiah in a ci a ling setset hi. Han kongkhak gei pan kap kawm a hong pusuak laitak galkapte'n a na mat uh ahi hi. Kumpi innluahpa in hizah a khasiathuaithute a cih nading thei pak lo ahih manin siampi pa, thupiang amuh teng aman takin gen dingin thu a pia hi.\nSiampi pa in zong Romeo ama kiang a zinghawh ni-a kipan thupiang teng le a ma vaihawmpih teng gento a, a tawpna ah Romeo le Paris ukpipa hankhuk ah a sisa a a muhna dong a gen hi. Tua bansiah thu, gen thei nawn lo ahih manin, Paris ukpipa nasempa in a zom hi. A pu le Romeo a kidona thu teng a gen hi. Romeo i mimuanpi pa in zong a ma theih teng gen a, Romeo i a sih-vaikhakna lai (Will) (ေသတမ္းစာ) zong Montague upapipa a pia hi. Tua lai sungah 'Juliet tawh simtham a, a kiten simna thu le Juliet kivuina hankhuk sungah guza ne-a, sih ding a gelna' thu teng a at hi. Thupiang teng a theih khit uh ciang in Siampipa pen mithat ahih loh lam hong kilangh hi.\nHi thu a thei khempeuh a mikhitui uh a kia lo om lo hi. Nakpi takin khasiat huai sa tek uhi. Kumpi innluahpa zong Montague upapi pa le Capulet Upapipa lam hong hei phei-in amau gel a kigalbawl detkeeina amawhsak hi " Hih thusia khempeuh nomau mawhna hi. Na vawh bangin a at kik hi uh teh. Na mawhna thaman uh a thuakkik hi uh teh" kap kawmsa mah in a tawng hi.\nTua akipan Montague le capulette zong hong kisik mahmah uh a, a beisa hun a, a kigalbawlnate uh leh khat leh khat amawhna ciat uh a tate luang tawh vui khop ding hong thukim uhi. Khat le khat "Sanggam aw" ci-in kisam uh a, Montague in kham tawh akibawl a monu Juliet i milim bawl uh a, Capulette apia uhi. Capulette in zong tua bang mahin, a makpa Romeo i milim khamtawh bawlin Montaguete a pia uhi.\nTu-in Montague innkuante leh Capulet innkuante hong kilem a, hong kilawmtat uh ciang, Verona khuapi zong hong nopci mahmahin, hong khangto mahmah hi. Hi bang a lungdamhuai thu hong pian nading in a tate uh luang tawh a sawng na hi gige hi.\n_____________👉THE END 👈_____________\n(Ngai Dim Niang) ( ေရႊဥေဒါင္း)\nItem Reviewed: ROMEO LE JULIET. Agelh ~ KLianpi Description: Rating: 5 Reviewed By: Cinpu Zomi


url: =Minam Khat I Hih Buang Leh ~ Hau Za Cin :: ZOMI DAILY\nposted on 18 February 2016 at 10:25 am Lomkholna: Article, Hauzacin\nMinam khat cih ciang pianna gui kibang, pi leh pu kibang, sisan kibang, nupite pau a laigui kizom cihna hi. Laigui kizom cih ciang numei khat sung pan piangkhawm, tua a piangkhawm pan a ka suksuk teng minam khat ahi hi. Zahmawh thu hilo in papite pau in zangkhat suan zong kici hi. Tua banga kinai diak teng duh leh deih kibang a, tatdan, tawndan kibanga, ngeina i cih i nuntakzia paipi zong kibang hi. Tua banga kibang ahih takpi leh tuate pen a kinai mahmah, innkuan khat a bang cihna hi a, ahi zongin inn khat ah teeng khawm cih hipah samlo in munkhat, kuam khat, gam khat ah teeng khawm, pau leh ham kibang, mel leh puam kibang, etc ahi hi. Tua banga kibang mihing kilomkhawm pen minam kici a, tua bang minam te in pumkhat suak in amau suahtakna dingin hanciam uh hi.\nEi zong tua banga piang leitung minam khat ihi a, kua teng ihiam cih ikithei a, i kiit, kingai a, zong i teengkhawm liliai hi. Nu leh pa in i kiman a, zi leh ta in i kila a, sungh leh pu in i kiman hi. Tua ahih leh innkuan khat bangin i nuntak ding hilo ding hiam? Innkuan khat kitawngtawng sangin innkuan khat kilem dimdiam pen kizahtakzaw a, kisimmawh theilo hi. Innkuan khat sepna bawlna khatpeuh ah semkhawm a, ton khawm diamdiam pen ettehhuai a, matuthuai hi. Innkuan khat thungen khawm diamdiam pen thupha sang taak ahi hi.\nTua ahih leh ei pawl, minam khat i hih buang leh bangcih ding?\n1. Minam Khat Cih Buang Minam Min Kip Nei Ding Hi Hang:\nI minam min ding khat a kip nei ding hi hang. Kongbiang tungah min khat, phaitam lam kongkhak tungah min khat, huansak lam kongkhak tungah minkhat, tohlet kongkhak tungah inn min khat cih bang suang zeizailo ding hi hang. Inn khat ahih nak leh min khat nei ding hang a, a sungah teeng innkuan khempeuh tua innsungmi hi ding hi hang. A pu in minkhat phuak, a pi in min khat phuak, a nu in mindang khat phuak cih bangin naunngek khat pen min tampi neisak zeizailo ding hi hang. Upate zahtak in amau geelna bangin pai ding hi hang. Tua ahih kei leh a piang nunung peuh in ei ut bang tek kici a, min thak i phuah suksuk leh kisongsawlawi gawp ding hi. Minam min kician khat i neih ding ahi hi.\n2. Minam Khat Cih Buang Kipawlkhawm Ding Hi Hang:\nMinam khat ihih buang leh nopni dahni te ki uap ding, pawi hunte zangkhawm ding hi hang. Minam mina kikhopna khempeuh ah kipawlkhawm hamtang ding hi hang. Pawlkhat in khadet lai a nei, pawlkhat in khaman sunga nei cih bang hi neunaulo ding hi hang. Nek leh dawn nek hun kibang sak dimdiam ding hihang. Innkuan khat ah zing tho masasa in anne pahpah cih bang kilawmlo a, kithutuaklohna kilangsak lel hi. Khat i mopawi ni a khat gamvak sabenga kuan cih bang kilawmlo a, hih khawm diamdiam ding hi.\n3. Minam Khat Cih Buang Kimawlkhawm Ding Hi Hang:\nTulai ciang sports pen kikholhkhopna leh kitanauna lahna in kilim zat deuhdeuhta a, innkuan khat zong kimawlkhawm, ciamnui khawm diamdiam ta uh hi. Tua mah bangin minam khat cih buang kimawlkhopna i neih ding ahi hi. Innsung khat ah sunciang a nu kimawl in zan ciang naupang teng kimawl in mi ihmu ding teng nangawn ihmu sak theilo a phawnggawp cih khawng kilawmlo hi. Kimawlkhop hun khat neih a, tua hun ah minam kimawlkhop diamdiam ding, kikholh diamdiam ding ahi hi.\n4. Minam Khat Cih Buang La Sa Khawm Diamdiam Ding Hi Hang:\nI ngeina la te hi in tulai khangthak late hita leh sa khawm, suut khawm, kipawlkhopna in zang leng bangzahta in etlawm ding ahi hiam? Bang hangin hih bang program neilo mawk ihi hiam? “Innkuan in la sa khawm leeng, Buaina lah om nawnlo” ciin laphuakpa khat in na gen hi. Minam khat in lasak khop hun nei leng minam sungah kitheihna hong piang ding hi. A tukhawm ngeilo, la sa khawm ngeilo innkuan pen ki it mahmah ding, kingai mahmah ding cih kigen theilo hi. Mihing pen kikholhna tam leh ki itna khanga, kikholhna tam leh kingaihna zong lian hi. Tua manin minam khat hibuang minam bupa lasak khopna ding vai tampi i hawm ding kisam hi. Sports bek hilo in biakna zong tamveipi i neihkhop kisam hi.\n5. Minam Khat Cih Buang Minam Laam I Neih Kisam Hi:\nInnkuan khat in ngeina khat a neih kisam hi. Ngeina aneilo innkuan pen a kinawksuk, a kinawkto ding innkuan ahi hi. Ngeina khat a neih nak leh tua innkuan ngeina in tua innkuan khihcip, lenkip, lomkhawm dinga, kisia paklo ding hi. Tua mah bangin midang te kiangah minam banga i lah theih khat om a, tua in i minam laam ahi hi. I gennop thute kam tawh gen hilo in laamna tawh lak ding cihna hi. Tua bang i neih leh zong lupnapi ah lumte in khat, pialkhangah lumte in khat, sawmgiakte in khat cih bang hi neunaulo in, innsung khat pan khat a om bek ding ahi hi. Hih laam a kilah ciang tua minamte ngeina lahnopna hi cih mite in a tel mahmah ding kisam hi.\n6. Minam Khat Cih Buang I Kibatna I Genkhawmkhawm Ding Hi:\nUnau khat i hihna i kikupkup ding, genkhopkhop ding ahi hi. Lai ah zong gelhgelh ding, khangthakte zong hilhhilh ding ahi hi. A theisa a piang kuamah omlo cih bangin kisinsak a kul ahi hi. I sinsak kei uh leh khuasung khawng pan hong tawm tawm ding uh hi. Lungkia hetlo a i genkhop den ding kisam ahi hi.\n7. Minam Khat Cih Buang Minam Susia Nuamte I Do Ding Ahi Hi:\nMinam khat in ama picinna dingin a kikep kisam a, a susia nuam a om khak leh tuate lak pan a kidal kul hi. A sung pan zong hithei, a pua pan zong hi thei, amau innkuan a bitna dingin innkuanbup in tavuan a lak kul hi. Gup tuam, paih tuam a om leh tua minam, innkuan kisia ding hi. Angsung khuat nuam a om peuhmah leh kitotna piang ding hi. Kitotna a pian peuhmah leh kilemna omlo hi a, kilemna a om kei peuhmah leh siatna leh kiamlam a manawh ahi hi. Khantohna a manawh theihna dingin kilem kisam a, kilemna a omna dingin thudik thumaan tawh minam sungah vai a kihawm kul hi. Thudik thumaan tawh vai a kihawmlohna peuhmah ah kilemna omlo ding hi. Thudik thumanlo tawh a gamta peuhmah minambup in a do kul ahi hi.\nKa minam bang ahia na ci maithei; na minam na tel kei leh na minam sung cidamlo, hong kihilhlo, hong kipantahlo, na minam sungah thumaan thutak tawh vai kihawmlo hikha ding hi. Bawlphat, puahphat ahih kei leh a thahat, a vanglian teng bek in nuamsa ding a, a mizawng, a daipam teng khangkhia ngeilo, hong kisikcip den ding hi. Minam khattohna dingin na a kisep hang amau kiang tung ngeilo ding hi. Amau phattuampih ngeilo ding hi. A hampha ngei, a nuamsa ngei, a lian ngei teng bek mah nuamsa, lian den ding a; a niam, a zawng, a daipam teng kinelhsiah den ding hi. Nang bang minam na hia? Na minam sungah na dinmun bang a hia? Hong kipuah maw hong kisikcip? Hong kihuai maw, hong kinelhsiah? Tua minam na hi takpi hiam?? Hau Za Cin, Phuitong Liim\nPrevious: US gamsung khualzinna pawlkhat – 47\nNext: Cimphawng ki puahkawm, ZomiDaily simkawm in #3


url: =Cing Khup & Ngam Bawm - Itna in Guabang hinna - Part 1 & 2\nKhua khat ah nungak melhoih simtham khat leh tangval melhoih phalo khat kisih ngaih dihdih laizang hi. Nungaknu min pen Neino hi-in, tangvalpa min pen Lianpu ahihi. Neino pen mihau, mi nuamsa, mi cithei innkuan sung pan khangkhia ahih manin, anu in Lianpu tawh a kiten ding phal vetlo in, sih muhdah laizang hi. "Lianpu peuhmah tawh nakingaih leh gui awk dinghing" ci-in Neino' nu kiciam a, Neino inlah Lianpu ngailua mahmah ahih manin, khasia lua in kap ngeungeu hi.\nNeino leh Lianpu te lawmta itna lah kuama' khen zawh ding hilo mawk ahih manin, alawmta un khual gamlapi ah vazin sim uh a, omna kitheilo in tawl khat kimanthan bawl uhhi. Neino' nu zong, a tanu mangthangta mawk ahih manin, dah lua mahmah a, News tuamtuam ah hibangin hong tangko hi. "Ka tanu (Neino) mangthang ahih manin, ka inn hong tunzo peuhpeuh, a deih penpen kapia dinghi," ci-in hong tangko khia hi.\nTua thu pen Neino leh Lianpu te lawmta in hongzak tak uh ciangin, hong kikum litlit uh a, hibangin hong vaihawm uhhi. Lianpu in Neino ciahpih vingveng a, anu' kiang vatun hi. Tua ciangin, Lianpu in a deihpen Neino ahih manin, Neino hong ngen a, Neino' nu inzong a kamciam omsa mah bangin, "Hizah lianga kingai nahih uh leh kiteng maivua leh" ci-in, phalna tawh Neino leh Lianpu hong kiteng hi.\nLianpu pen amel hoih luatloh hangin, tungsiah-nuaisiah, lawm le gual tawh kiho thei, mitei khat ahih manin, kim le pam te' panpihna tawh Sum khuambul khat hong kipan a, tulaitak in sung le pu adingin mak gina khat hongsuak hi. Neino' nu inzong pakta mahmah ta a, lungkim mahmah ta hi. Hunkhat lai-a agui-awk sawmna a ngawng ah Kham (Shwe) khi lian mahmah khat ok beubau a, tua khamkhi pen mak tangzangpa' leisak hi sawnsawn hi.\nThangho & Liando - Itna in Guabang hinna: Part 2\nLianpu pen ngimna kician nei, mi citak mahmah khat hi-a, a innkuan sung khual in, beh le phung, minam a it mahmah khat ahih manin, asepna-abawlna khempeuh mailam saupi khual in gamtang hi. Amau pen unau nih bek pha a, amah a uzaw hi-in, anau min pen Cinpi ahihi. Amau unau pen anu le apa in aneulai uh pek pan sihsah ahih manin, tagah dinmun tawh apute' bangkua sung pan hong khangkhia hi a, Cinpi pen laipil ahih manin, M.B.B.S (Bachelor of Medicine and Bachelor of Surgery) hong ngah khia hi.\nCinpi in M.B.B.S hongngah khiat hunin, Lianpu pen sumbawl in nuamsa pianta a, anau Cinpi deihsak lua ahih manin, USA gam M.I.T University (Massachusetts Institute of Technology) panin, MD-Ph.D (The Doctorate of Medicine and of Philosophy) hong ngahkhia hi. Lianpu in anau Cinpi ahanciam pihna tawh Cinpi zong MD-Ph.D hong ngahta ahih manin, Zi hong guatsawm ta hi. Cinpi pen Lianpu tawh tehna in amel zong hoih in, mipil mahmah khat hong hita ahih manin, nungak tampi in ngai tek uh a, kituh ngeingai uhhi.\nTua kawmkal ah Lianpu in Cinpi kiangah hibangin thu hong kikup pih hi. "Cinpi aw, lawmngaih tawh kisai pen, khantawn tulpih ding hi a, Lo gam telkhial lehang, kumkhat kisik in Zi telkhial lehang khangkhat kisik, ci-in khanglui ten paunak nanei uhhi. I nuntak haksat luatna tawh keibang na-u Neino in ka Sang kahlai in, hong huh den a, itna kineituak kahih manun akiteng hi-ung. I pute' hong pattah sa tawh hih ciang atung hihanga, khanglui te paunak ah Pute' tanu mah naci uh ahih manin, I pu' tanu neupen Niangno tawh kiteng thei lecin hong deihsak ing," ci-in anau Cinpi hong kamkup pih hi.\n"Thangho leh Liando inzong mimtang-tangtang phalhawm in haksat-nopna thuak khawm sam uh ahih ciangin, nong deihsak pen hong mang ning, U aw." ci-in Cinpi in Lianpu hong kamciam pah giap hi. Lianpu inzong Cinpi leh Niangno kiten theih nading lampi hongvan in sawtlo ciangin hong kiteng uhhi.\nNote: Part 3 na asawtlo in hong pailai dinghi. Video tawh et theih dingin zong kivai hawm hi.


url: =Na Min akigelh kha hiam? :: ZOMI DAILY\nposted on 8 August 2015 at 2:12 pm Lomkholna: Disaster, Khawmpau, News, Zomi\nHuihsia Guahsia hang in ilaaizom Imipih Zomi tampi te annduh kigial dangtaak in kiko cih nazakha naai hiam? Nazakkhaak aleh banghang in nangkhutzep in dingmawkding nahihiam? Acimawhte huhlo in gaal etding cih Laisiangtho sung ah namu ngeihiam? Kua Pasian inzong kilawm sading na um hiam?\nZomi cihmawh lawhmawh tuakte tu le tu ahizong ahunsau ading ahizong in huhzawh nading in ZIUSA makaai te asun azan cilo ihmu ngamlo liang thukikum in naseem uhhi. Nang lampan na mipih Zomi te na it navei taktak leh nasepding khatbek oma, Na ngapzah sum Online leh na aomna Zomi Innkuan te piakziau ding ahihi.\nMinam ka it Makaai kahi cici napi Hihmun lian ah khutzep in dingmawk leeng kuan ithugen ong umnawn mawk diam?\nMihau, Leitung gamtuamtuam te leh Kumpi thunei ten huh cihthu Thughang te imu iza kim dinghi. Ahizong in Imipih Zogam aom Zomi ten liakkhalo genloh agimnam zong zakhalo Uhhi. Nang le kei huhna mah isisanpih Zomi laaizom ten ongngak ngeungau uhhi.\nZomi Innkuan USA donghu pakding in Antang Ip 100 khat Tonzang kipuakkhin ta a, Zomi cimawh huh kipawlna khempeuh anasepna zui in sum kikhak khinta Hi. Akisapna leh amun zui in Kawlgam lam a Makaai khempeuh tawh asun azan cilo in kithuza in nasemkhawm toto uhhi.\nLeitungbup muntuamtuam amunmun ah Zomi te vaai kihawmciat hi. Na omna gam khua, Nangtawh kinaaipeen mun ah nakihel hamtang in.\nZomi- eimi, Zogam-eigam, En zuun keileeng kuan zuun dinga, en Pia kei leeng kuan piading?\nHih anuai pan napia ziahziah un. Na Omna Zomi Innkuan ah zong kipia thei lua hi.\nPrevious: GZA mintawh Zogam Donghu huhna (Update 07 August)\nNext: Zogam mencim vai Topa zia tawh


url: =Innthak akituahkhit kum 2 khitciangin Ceiling tungah misiluang kimu :: ZOMI DAILY\nposted on 24 January 2018 at 9:54 pm Lomkholna: China, News, Sawltak, World\nChina gamsung ah innkuankhat innkituah uh a, kum 2 bang aomkhit uhciangin kisilbuk Ceiling kawmkal ah misi khat aomlam mukhiapan uh cih SCMP pan kiza hi. Tua innkuan tepen Eastern China sung aom innkhat ah abeisa kum 2 hunlai in kituah in, aom suaksuak uh ahihi.\nLunar New Year (Chinese New Year) tungkuanta ahih manin, nung Sunday ni in tua innkuan te’n innsungteng hahsiang in, puahding in kithawi uhhi. Tuaciang in inntung Bathroom Ceiling kawmkal ah misi khat aomlam mukhia uhhi.\nHih thupiang pen China, Zhejiang Province sung aom Ruian City sungah nung Sunday ni in thupiang ahihi. Tua innsung ah aom pasal khatin inn asiansuah, apuah laitak in Ceiling kawmkal ah meisah “Cigarette Lighter” khat mukha citciat hi.\nAmahzong banghangin tua Ceiling kawmkal ah meisah ki nusia citciat hiam ci’n theihbehnuam a, Ceiling kawmkal avangkhat panin alu hento hi.\nTuaciangin Ceiling kawmkal ah misiluang khat aom ahihlam mukhia a, misiluang pen keucipta hi. Tua Ceiling pen tua Building ii alanglam tawhzong kizomsuak cihi.\nChina Police te genkhiatna ah tua misiluang pen kum 30 gualpawl apha avengte ii aluanghawm hikhading hi ci’n genkhia uhhi.\nTuapa pen guihtheih khamtheih azangden “Drug User” khat hi a, Police te’n a innsungah matding in azon laitak in hih Ceiling kawmkal ah aki bucip hiding ci uhhi.\nTua Ceiling kawmkal ah akibukcip laitak in asi hiding hi ci’n Police te’n genkhia uhhi. Asihna ahangpen bangmah ki theicianlo, ki genkhia nailo a, ahi zongin asihpen 2015 kumbeipawl hiding kici hi.\nTua innsung ah aom innkuante’n Bathroom Ceiling tunglian ahih hangin bangmah agim namsia cihbang ka phawkkhakei uhhi ci’n genkhia uhhi.\nAmau innkuan pen atamzaw lokuan in, Vegetable Farm ah nasem in kapaiden uhhi. Tua inntung dawl 3 na aom Bathroom pen khatveivei bek kizang hi ci’n innkuan te’n genkhia uhhi.\nMore: Malaysia, Klang vengsung aom Shopping Mall ii Ceiling kicimsuk, asi aliam omlo bilbel\nTua asipa pen anu leh apa tawh aomkhawm uh hi a, tuate pen alungsim cidam phalo in Dementia natna anei uh cihi. Apa in atapa pen inn ah aciahloh ciangin zongkawikawi a, muzo mahmahlo hi. Apa pen nungkum in natna tawh sikhinta cih kiza hi. Sawltak #zomidaily\nPrevious: US President Donald Trump leh Mainstream Media te\nNext: Singapore Airlines ah nasem khatin zuakkikding Suai puaksak ahih manin kiman


url: =Abeisa kum 10 sungin sisan 200 vei apiakhia a ettehhuai papikhat :: ZOMI DAILY\nposted on 30 July 2017 at 8:15 pm Lomkholna: China, News, Sawltak, World\nSengam ah kum 48 aphakhin Kong Guochang kici pasal khatin si 200 valvei piakhia ngeikhin cihi. (Blood Donation) Amahpen Central China’s Henan Province, Zhoukou City pan ahihi. A nasep pen Construction Site ah asem hi a, China gamsung muntuamtuam ah nasem in paikawikawi in, atunna peuhpeuh panin si akisamte piakhia zelzel hi.\nBanghang in hibang in si piakhiaden nahihiam akicih ciangin sisan akisam mikhat ka huhtheihpen nasep thupi mahmahkhat in katuat ahihi ci’n genkhiaziau cih China Daily pan kizasawn hi.\nAmahpen naham septawh akivak, Construction Site nasep aomna peuhpeuh ah akituah kawikawi “migrant worker” khat ahihi. Tua ahih manin si 200 valvei apiakkhiat tezong khuakhatbek ah apiak hihetlo in, khua 40 bangah abeisa kum 10 sungin apiak kawikawi ahihi. Nasem in atunna khua peuhpeuh ah sisan akisam aom ciangin piakhiaden hi.\nKong Guochang in agenkhiatna ah Blood Donation vaitawh kisai in abeisa 2007 kum akipan katheikhia a, tuahun akipan Volunteer khatin kamapang pahhi ci’n genkhia hi.\nAdiakdiak in 2008 kumin Sichuan Province sungah zinlinggawp in, tuahun laitak in sisan akisam tammahmah hi. Tuahun in kapiakkhiat sisan tepen mannei phadiak in ka ngaihsun cihi.\nRelated: China Kindergarten naupang sanginn geikhat ah apuakkham omin mi 7 si, 66 liam\nTuahun akipan nasem in apaikawikawina khuate ah sisan akisam aom ciangin ka piakhiaden cihi. China ah tuahsiatna Disaster lianpi aom ciangin Chinese people te’n kipumkhat in ahuh ziahziah pen Chinese te asungah akituh thahatna “Power” namkhat hi ci’n genkhia hi.\nKong Guochang ii lungsim bangzah in ettehhuai hiam? Sisan in vanglian in lamdang hi. Sawltak #zomidaily\nPrevious: Taiwan gamsung Typhoon huihpi in nawkgawp, mi 80 val liam\nNext: Germany gamsung aom Nightclub khatah thau kikap, mi 2 si in 4 liam


url: =AUGUST 12 “Evangelist khat ka hi nuam hi” Ghukato ~ MUC\nAUGUST 12 “Evangelist khat ka hi nuam hi” Ghukato\nAdmin 10:30:00 PM Articles, MISSION NEWS\nKum 16 a pha Ghukato in ni khat niteh Pasian nasem evangelist khat suak nuam hi. A sangkah kawmmahin mite kiangah Pasian thuman gen kawikawi hi. Khrih hong kum kik ding upna thute le Zeisu a itna thu pulaak hi. A lawmte tawh Lai Siangtho sinkhawm uh hi. Kum 13 a phakin tui kiphum a, tua a kipan a upna pulaak tawntung hi.\nA Khangno Khuavak Tangsak\nGhukato in kum 9 a phakin Pasian thugenna khat panin a nu le pa in Adventist pawlpi sungah hong lut uh hi. Amah le a sanggam pa in Nagaland Adventist sangah laisin uh hi. Hih sanginn ah sangnaupang 204 bang om hi. Sangnaupang a tam zaw in SDA hi lo uh hi.\nGhukato in a sangkah nuamsa hi. Zingsangsialin biakpiakna nei uh hi. Lasa, Lai Siangtho sim, thungen cihte nuamsa mahmah hi. Lai zolo a lawmte huhin, laisim khawm uh hi. Tua bangte a siate un zong pakta mahmah hi.\nA lawmte tungah tua bangin thuman a gen hangin Ghukato in baihsa lo hi. A lawmte pawl khat in Saturday ni-in kikhawm ding a nu le pate un phal lo uh hi. Tua hita leh Ghukato in a lawmte zawn veve hi. Tua bangin Ghukato in kiphal kei taleh kikhawm ding a zawt tawntungdet manin a lawmte khat in kitui phum ding khensat hi. Ahi zongin a nu la pa in tui kiphum ding phal lo hi. A nu le pa in biakinn ah kikhawm a muh uhteh biakinn sung panin samkhia uh hi.\nSangnaupangte kikhawm ding a nu le pate un a phal loh uh hangun Ghukato in khuasung, vanzuakna cihte ah a lawmte tawh kimu-in Lai Siangtho sinpih tangh tangh hi. Tua bangin a nasepna panin Albert tawh hong kilawmta thei uh hi. Albert in Sabbath ni kikhawm thei lo hi. Ahi zongin Adventist World magazine cihte le Ghukato piak laite sim den hi.\nGhukato nu in biakinn phiat dingin kiseh hi. A cina ahih manin biakinn puah zo lo hi. Ghukato in na dam mateng inn ah om in, ci-in Ghukato in biakinn phiat hi.\nA Sang aa dingin nasem\nGhukato sangkahna ah naupangte giah nading inn kisam hi. Hih sangah inn panin sangkah uh hi. Inn panin a kah zo lote om nading boarder khat kisam hi.\nTu quarter Sabbath School 13 na sumpi in Nagaland Seventh-day Adventist Sanginn ah kipuak ding hi.SDA sanginnte in tatkhiatna nasepna ah kihel hi. SDA sang panin sangnaupang tampi in Khrih Honpa le Topa-in sangin tuikiphum uh hi.\nMUC in Sabbath sumpite quarter 2na pen Valpavungh biakinn puah nadingin kipuak a, tu quarter aa pen Saihkhen biakinn puah nadingin kipuak ding hi.


url: =Malaysia, Malacca khuasung ah Kawlgammi nih temtawh ki satliamgawp :: ZOMI DAILY\nposted on 29 August 2017 at 9:42 pm Lomkholna: Malaysia, Myanmar, News, Sawltak\nMalaysia, Malacca khuasung ah nasem in aom Kawlgammi pasal nihte temtawh kisatliam cih thu kiza hi. Malaysia, Kuala Lumpur khuasung aom Myanmar Embassy panin akiphuan ahi Kawlgammi te ahuh apanpihding kipawlna OPAMM panin thunei U Sein Win in agenkhiatna ah hih thupiang pen tuni August 29 zingsanglam in thupiang cihi.\nTemta tawh sat athuak pen Myanmar Workers pasal mi 2 hi a, tualak ah khatpapen limliam mahmah ahih manin lunghimawhhuai dinmun ah om cihi. Sat athuak tua Kawlgammi nihte pen tulaitak Malacca Hospital ah kikem cih kiza hi.\nSat athuak Kawlgammi 2 te ii amin pen Phone Myint Naing leh Khun Tun Kyi kici hi. Hih Kawlgammi nasem nihte pen Malacca khuasung aom ansai khatpan in apusuah khiatkhit uhciang in Malaysia gammi hidingin aki ummawh pasal khatin temtawh satgawp cihi.\nHih thuthang tawh kisai in tulaitak Facebook tungah upmawh tuamtuam kigen ngeingai tek hi. Hih kong Post khiat uhpen OPAMM panin thunei U Sein Win ii genkhiat kici ahih manin, athupiangzia, amin apuam cihte pen kicianpen khatheiding hi.\nTulaitak Myanmar, Rakhine State sungah Rohingya vaitawh kibuai mahmah ahih manin, tua huhau in Malaysia gamsung ahzong hong lawhpheizel hidinghi acizong ki om hi. Hih Kawlgammi nasem 2 akisatna tungtang ah Rohingya vaitawh kisaina aomleh aomloh pen genciantheih omnailo hi. Ahi zongin abeisa hunsungah Rakhine gamsung buaina hangin Malaysia dongah hong lawhpheingei takpimawk ahih manin, tulaitakzong kidopding thupi khading hi.\nRelated: Malaysia ah Rohingya papikhat gammi numei nawngkaisakna tawh thong kikhia ~ ZD\nRohingya vaitawh akizop nakleh Malaysia gammi tezong biakna kibatpih himawk ahih manin, gupbawlnuampah zelding uhhi. Hih kisatna zong Malaysia gammi khat ii sat hiding in ki ummawh a, ahi zongin asatpen ii athu bangmah kizakna, ki pulakna omnailo hi.\nMalaysia gamsung aom nalawm nagual te aki doptheih nadingin hihthu na hilhsawn in. Malaysia gamsung aom Kawlte zong hihvai hangin patau mahmah uh a, kidopding ki hilhsawn ngeingai uhhi. Sawltak #zomidaily\nPrevious: Bangladesh leh Myanmar kumpi te’n Rohingya hiamtawi migilo te siansuahding geelna nei\nNext: Penang ah palik kineih pasal khatin Kawlgammi numei khat bawlsia


url: =Gualzawhna le Khankum ~ NK Khanno :: ZOMI DAILY\nposted on 30 March 2015 at 9:34 pm Lomkholna: Article, Khanno\nGualzawhna le Khankum\nNikhat Papi kum 60 gual khat tawh ka kihokha hi. Kihona ah “Ko bel ka kum uh zong a tamlam manawh ta in, bangmah hih zo nawn kei ungh. Khangnote in tuallai zaitha sitlo in khangnolai mahin hong hanciam un” cih vaikhak na kammalte a kimulo lungsim tawng panin thanemna, lungkiatna, kilelh sakna le langkhat ah muanna, lametna, vaipuak suatna cih awsuah te tawh hong genna aw kaza hi.\nTua hi aa, gualzawhna icih in khankum, khanhun cihte tawh kisai ahi tam aw, Khangnote bek a gualzo thei, khangno hun laibek ah gualzawh matutna cih a om thei ahi tam? cih ka ngaihsun kha hi. Nuntakna ah Upa gual, khangno gual, naupang gual cihin khan kum tawh kizui in gual thum a huampi in ikhen hi. Hih hun gual thum ah Khangno gual bekah gualzawhna kingah takpi mah hiam cih lungngaih huai thu khat a om hi.\nMikangte in a paunak uh ah ‘Kum 40 pan in nuntakna kipan pan hi” na ci uhi. Tua hi aa, a huam in kum 30 – 50 kikal pen nuntakna aading a thupi pen hun in atam zaw in kiciamteh hi. Banghang hiam cih leh tua hunkal sung pen na lianpipi ahizong a om nailo thute, nate bawlkhiat, sepkhiat zawh nading theihna kicingta, pumpi lungsim le khate picing zaw ta, cidam thahat, khuak nasep hatlai cih thute hangzong ahi hi. Ahizongin eilam ah ahih leh kum 40 – 50 khengkhin leh a khangham in kingaihsun zaw in 30 – 40 gual pen khanglai mi in kingaihsun zaw hi.\nKum 30 – 50 kikal hun pen mihing khat picin hun, vasa bang hileh a kha kiim hun ici phial zongin leitung tangthu te ah nalianpi a sem, a mukhia mipil, misiamte nasepkhiat hun le a khan kumte uh pen hi thutawh akipelh zong tampi na om zel hi.\nMozart kici min pen tumging uuk te in a theilo ki omlo ding hi. Picasso pen limsuaih uukte in a theilo ki omlo ding hi. Mozart thu i et ciangin Kum 4 gual aphak in a lamdang tumging aw le aminthang late phuak ta cih imu khia hi. Ahizongin Michel Chevreul in ahih leh kum 103 aphak ciangin mel (color) tawh kisai thute hong phuangkhia in leitung bupah minthan lawh hi. Hi mitegel i khankum pen kum zakhat dekdak bang kikhia mawk hi. Tua hi aa, mipil pawlkhatte in kum 60 aa pension lakna thu zong pen hisa pha nawnlo uhi.\nScientists, Sociologists le Psychologists te in gualzawhna ngah theih nading sep/bawl theihna aki neih hun pen dan tuamtuam tawh kantelnate bawl uhi. Hi mun ah “Gualzawhna le khankum pen kisai khinlo hi” ci’n hong mukhia uhi.\nTulaitak in leitung ah mihaupen pa Bill Gates ahih leh kum 30 aphak in billionaire khat na hi ta hi. Malala Yousafai in ahih leh kum 17 gual aphak in leitung ah a nasia pen pahtawina ahi Noble Peace Prize hong ngah hi.\nKumpilian Alexander tha Great in khankum 20 aphak in kumpi suak in, khankum 22 khit ciangin gamlianpi le a thahat mahmah Persia Empire hong sim in hong la zo hi.\nTuni ciangdong kum zalom 21 sungah a pil pen in akingaihsun, E = mc2 theory tawh leitung a zel zo, Albert Einstein (1879 – 1955) a gualzawh hun pen kum 32 gual ahi hi. Kum 41 aphak ciangin “electron bang hangin taikhia, koi ci taikhiat” cih amuh khiatna thu tawh Noble Prize (Physic) tawh hong ngah khia hi. Ama gualzawhna ngah hun ahih leh kum 32 – 41 kikal ahi hi.\nSir Isaac Newton ahih leh “physic aa tha tawh kisai thukhun 3te” thu pen kum 42 gual aphak in a at khiat ahi hi. Tua thukhunte pen tuni dongin manlai in kizang lai hi.\nSt Paul biakinnpi dan ding a geel architect pa Christopher Wren in ahih leh kum 4 aphak in aksi nelkaai te etna van i ziading alim in suaikhia khin hi. Limsuaih siam minthang Raphael ahih le kum sawmgual sungin (teenager) aminthang lim golpi te suai khin zo hi. Leitung ah lai-at siam minthang ahi Voltaire, Lope Devega, Dimte, Byron, A. Pope, Tennson, Victor Hugo, Francis Bacon cihte in ahih leh a khanlai (kum 30 – 50) sungin lai hoih tampi gelhkhia uhi.\nLeitung ah aminthang philosopher Bertrand Russel in khankum 80-92 kikal sungin laibu bu 20 val atkhia hi. Ama lai-at te pen tuni ciang dongin kideih mahmah lai hi.\nIgor Starvinsky in kum 87 aphak dong mahin a zaknop hiauhiau tumging awte at khia lai hi.\nKum 80 aphata Le-pold Stokowisk in hoihtak in tumging tumthei setset ahih manin leitung ah minthang na hong ngah hi.\nSuangsui siam minthang Michael Angello in kum 89 aphak in a hoih khia mahmah suanglyim hong sui hi.\nLeitung tangthu siapipa Leopold Von Ranke in a khankum 80 pan kum 91 dong leitung tangthute kai khawm in a at khiat leh bu 12 bang hong pha mawk hi.\nTumging siam Verdi in a hoihpen tumging aw ahi Otello pen kum 74 aphak in a at ahi hi.\nKentucky Fred Chicken (KFC) aphuan khia pa ahi Colonel Sandler ahih leh kum 80 val ah gualzawhna ngah pan hi.\nGualzawhna le khankum tawh kisai in Myron Coler in dawl tuamtuam panin mipil, misiam, mihau, mi minthangte tung ah kantelna kum tampi sung hong bawl hi. Bawl theihna (measurement of creativity) tehna, bang khankum hun ah gualzawhna bawl thei, khankum in gualzawhna ah akisam thu himaw, hilo cihte hong kantel hi. Ahi zongin gualzawhna ding bawltheihna (creativity) a piangsak thu bulpi pen mu zolo hi. Upmawh gen ciang bek in gen thei bek hi. Cihnopna ah bang khankum hunah gualzawhna kingah pelmawh thei cih theihna ding thu kician kimu zolo ahi hi.\nTua hi aa, thupha icih in a hun nei hi cih imu khia thei hi. Pawlkhatta manlang in, pawlkhatta zekai thei hi. Gualzawhna ah akisam in khentatna man, pilna siamna le theihna, lungnemna, kuhkalna le cihtakna, tuahkhak thu cihte kisam hi. Gualzawh pah kei aa leh lungkiat pah ding hilo hi. Khankum tawm naupangno khat i hizong, khankum tam khangham upakhat ihi phial zongin leitung ah hin lai teng gualzawhna icih pen ei aading a om den thu ahih lam i phawk kim ciat ding a thupi penpen ahi hi.\nRef; Knowledge Digest Magazine No.344,\nPrevious: Malaysia ah siah (tax) kipia kha ding\nNext: Sya Tiny Soe Myint Zaw (a) Cin Suan Mung (59)\nSonoco Company nasep lunglut te Interview tading\nTulaai Leitung Thuthang Tuamtuam Updates October 13, 2014


url: =Editor hangsan leh cilgil kisam ~ Francis Lamthang :: ZOMI DAILY\n“Ka ha a na.\nKa pa ha a na.\nHaza va la ve.\nSih ah sakhi a tai hi.”\n..ci in ih neulai in Zolai sangah Zolai simbu sung en in ih awng ziahziah hi. Tuhun khangthakte sungah “Na Zolai sinte uh bel nasia lo thei lua, maizum huai lel!” A cici pawl khat om uh hi. Kei muhna ah khangthak ten nasia na sak loh uh hangin ko hunlaiin tua bang tawh hong kipantah ahihmanin numei naupang in Zolai maan takin kisim thei in kigelh thei hi. Tua hunlaiin ka Zolai gelhziate uh kihual a, kuakua in Zolai a gelh zongin nuam takin kisim thei hi. Ka Zolai sinte uh a nasia lo hi kei, a Class tawh kituakin Subject dangte zong tuni ciang dongin 1+1 pan a kipanto vive hi lel hi.\nTuhun khangthak sungah mipil leh laitaan sangpipi a nei honkhat in “Ken Zolai sim thei lo. Ken Zolai gelh thei lo ..” cici ta uh hi. “Phadawm ei, Zopau thei keng nong cih loh” ka cih hun tampi tak om hi. Bangbang ahizongin Zomi khangthakte a kamsia hi. Bang hang hiam cileh amau hun sungah kumpi in Zolai sinsak nawn lo hi.\nTua sangin a kamsiat huaizaw thu khat ah ama Zolai siam loh pen “Sanginn ah Zolai hong kihilh lo pi” cih ziau tawh a khawl bawl uh ahihi. “Sanginn ah ih Zolai hong kihilh kei zongin ih Zolai pen ih minam lai leh pau hi, ih theih loh phamawh hi” cihna mel ih theih loh pen haina lianpi khat ahihi.\nZolai a gelhgelh khangthak sungah pawl khatte leuleu amau ut dan tek in gelh uh a, Zomi pen Zoomi acitawh, Tedim pen Tediim acitawh, G malnih munkhat ah a zangh thuah tawh cih bangin om gawp ta leuleu uh hi. Tua banga Zolai ih gelh gawp ciangin ih Zolai a semnen leh belmang a zuut ih suak a, lamkhat panin khatsiat huai kik hi. Tuhun ciangin ih Zolai pen ih mipilte in ut bangbang in ong hei lua liang leuleu uh ahihmanin zukham a bang hi ta hi.\nLampi dungah tengah hawi dengdeng in, kipumpaih niloh ta hi. Ih Zolai a phongto kik dingin Editor hangsan leh cilgil, Zolai sin a, Zo Laisiangtho a sim den khat kisam hi. Tua bang ahihkei leh ih Zolai pen a tuukna mun pan thoto kik zo nawn lo dinga, Zomi sunga ih laihawm neihte Zolai a kigelh tektek a kigelhzia hong kilamdang semsem ding hi. Zolai tawh Magazine a kibawl khat sungah Zolai tawh a kigelh tektek a sim nuam leh haksa deuh om toto lai ding hi.\nZomi ten Editor hangsan leh cigil kisam hi hi. Zolai leh Zopau nungta den ta hen.\nPrevious: Vondeih Kep Ding – 48 (Pau Khan Kap)\nNext: Tulaai Leitung Thuthang Tuamtuam Updates August 26, 2016\nHong Kong vanlengtual ah guahtui tamlua in vanleng khat apualam ah pialkhia\nNamgimtui pua mawtaw leh Passenger Bus ki phukha, mi 50 val si


url: =Indonesia International Airport geikhat ah mawtaw pailaikhat lei in vukkha in ahawlnu si :: ZOMI DAILY\nposted on 7 February 2018 at 12:58 pm UTC+9:30 Lomkholna: Indonesia, News, Sawltak, World\nIndonesia, Banten Province sung aom “Soekarno Hatta International Airport” gei ah numeikhat mawtaw hawlkawm in anawklaitak lei kicim in vukkha citciat hi. Tua numeinu minpen Dianti Dyah Ayu Putri kici a, zato ah akibawl hangin siveve cih Jakarta Post pan kiza hi.\nIndonesia gamsung ah nungsungteng guahtui tammahmah in, tuicin tungkawikawi hi. Hih mencim zong guahtui tamluatna hangin acim ahihi.\nHih mencipna munpen Airport gei, Underpass khenkhitlian ahihi. Mawtaw sungah numeinu leh alawmte khat atuangkhawm uh hi a, Monday nitaklam in mencim “landslide” in avuknelhkha ahihi.\nAki vuknelhcipzawh nai 9 khitkhawng ciangin tua numeinu leh alawm atuanpih pen kihonkhia theipan cimawk hi. Tua aki hotkhiatkhit ciangin Mayapada Hospital ah kipuakpah in Emergency Treatment kibawl himahleh Tuesday 6:45am hunpawl in siveve hi.\nAsi numeinu pen mawtaw ahawl hi a, alawm Mukhmainah kici penzong liam ahih manin Siloam Hospital ah zato kilumsak hi.\nNational Disaster Mitigation Agency (BNPB) inzong hih tuahsiatna hangin hongnusia Dianti Dyah Ayu Putri hangin kadah mahmah uhhi ci’n Tuesday ni in pulakkhia hi.\nMore: Indonesia ah Security Force alutnuam numeite Virginity Test kibawlsak sese\nHih asi numeinu leh alawmnu pen “PT Garuda Maintenance Facility (GMF) AeroAsia” te kiangah anih un nasem uh ahihi. A nasepna uhpen Garuda Indonesia akici Indoensia National Airline tawh akizom ahihi. Sawltak #zomidaily\nPrevious: Taiwan gamsung ah zinling, mi 2 si in 219 liam, adangzong 150 mangcip\nNext: Myanmar, Kayin State sung aom gamvai nasem Party 4 te khatin kigawmkhawm


url: =A theihhuai upna laang (No. 11) ~ Langh Khan Mung :: ZOMI DAILY\nposted on 28 August 2018 at 10:19 am Lomkholna: Biakna, Langhkhanmung, News\nThu-um mite adam ding, ahau dingte hi cih bekbek genpi-in agen Prosperity gospel-te i diklohnate tomlakin gen ni.\n1.Abramham leh Pasian kikala thuciamna (Abrahamic Covenant) pen leitung nate, neih leh lam hauhna ding bekin khia uh hi.\n2.Singlamteh tunga Zeisu’ hong sihna (the atonement) pen mawhna ahi zawnna beisak hi cih dongin khia uh hi.\n3.Pasian’ kiang pan leitung thupha a tamzaw ngahna dingin thu-um mite in sumpi, upna khaci, citpiakte kipia hi ci hi.\n4. Upna (faith) cih pen Pasian upna ( faith in God) hilo-in, i lunggulhnate i kamin pulaklak lehang hong piang ding hi cih upna, hauhna lamah hong makaih hatna nam khat hi ci hi.\n5. Thungetna icih in hauhna hong piakna dingin Pasian kalhna, zawhthawhthu tawh sawlna ahi hi ci uh hi.\nA khiatkhialhna uh tawh a siiksanmun phadiak LSTho munte anuai-a bang hi.\nMalakhi 3:10 Ka biakinn-ah an a om theih nadingin sawm-ah-khat a kimin hong paipih un. Kei hong ze-et un; vantung kongkhakte hongin, note adingin na hoih tampi kong piakna na mu ding uh hi.\nMatthai 25:14-30 Sum tawh thu gentehna\nFilippi 4:19 A na ka sep i Topa Pasian in ama hauhna tawh kizui-in Khrih Jesuh hangin note’ kitangsapna khempeuh hong pia ding hi.\nProsperity gospel-in i LSTho sungah omkei leh adeih LSTho munte a nuai-a bang hi.\nPaunak 30:7-9 Pasian aw, thu nih kong ngen hi. Ka sih ma-in tuate hong pia in. Zuauna le khemna ka zat loh nadingin hong huh inla, a haulua lo, a zawnglua loin hong bawl inla, ka khamkhop zah lian bek an hong pia in. Haulua leng nang hong nialin, “ Topa i cih kua ahi hiam?” kong ci kha ding a, zawnglua leuleu leng mi’ na guksakin ka Pasian’ min kong daisak khazel ding hi.\nMatthai 6:19-24 “Nget in ne-in a kekseu theihna, gutate in luhin a guktheihna hih leitungah na sum uh khol kei un. Matthai 6:20 Nget in a nek theih lohna, a kekseu theih lohna, gutate in luhin a guk theih lohna mun vantungah note adingin kholzaw un….\nMarka 10:17-25 Mihaupa thugentehna\nLuka 12:13-15 Tua laitakin mihon lak panin mi khat in Jesuh kiangah, “Sia aw, ka pa un a hong sihsan gamh pawlkhat tawh ka u in kei hong inntuan nadingin hong gensak in,” a ci hi.Ahi zongin Jesuh in a mipa kiangah, “No unau’ gamh a hawm dingin kua in kei hong seh ahi hiam?” ci-in a dawng hi.Tua ciangin Jesuh in amaute khempeuh kiangah, “Hoihtakin kidawm unla, na huaiham loh nadingun kikem un. Bang hang hiam cih leh bangzahta-in mi khat a hauh hangin a neihsa tawh a nuntakna taktak kicing zo lo hi,” a ci hi.\nLuka 12:16-21 | Timoti Masa 6:5, 9-11 thuman thutak zui loin, a lungsim paizia uh a man nawn lo, biakna pen hauh theih nading lampi bekin a ngaihsun mite in a tawntungin kitot kiselna a piangsak uh ahi hi.Ahi zongin a haunuam mite in ze-etna a tuamtuam thuak a, duhhopna, huaihamna a haivai thute-ah awkcipin, haksatna le siatna a tuahlawh uh hi.Sum deihluatna in siatna namkim piangsak hi. Mi pawlkhat in sum deihlua liang uh ahih manin a upna panun pialkhia-in gimna lungkhamna tampi a thuaklawh uh hi.1 Upna thu-ah Hoihtakin Nawksuakna\nAhi zongin Pasian’ mi ahi nangmah in tua thute khempeuh pelh inla, thuman thutak, Pasian’ deih bangin nuntakna, upna, itna, kipna, le lungnemna na neihzawh nadingin hanciam in.\nPrevious: ZYA – Tedim nasepna pawlkhat (Aug 27)\nNext: Gam le Nam vai ah – sialdai leh meiphelh nasep


url: =ZAM Thupuak :: 09 August 2015 :: ZOMI DAILY\nposted on 8 August 2015 at 3:29 pm Lomkholna: News, Newsletter, Refugee, ZAM, Zomi\nGuahtamluatna hang a Zogam sung kisiatnate (Azom)\n⦁ Pumva leh Buan khua kikal singlei pi (51’x4’) tui in tai.\n⦁ Buanli leh Thalmual (khuathak) kikal Furlong 3 mencim.\n⦁ Vongmual khua sung mencipna hangin inn (2) kicim a, Sonsing lamka leh Vongmual kikal Tai 15 mencim.\n⦁ Tampi leh Tuivial kikal Suangkua lui lei tui in tai a, khua leh tui hanciamna tawh akibawl 3Kw meitha set buk, Tuikhuk kisia banah vaimim lo acre 3 kisia hi.\n⦁ Dimzang khua ah Evergreen Company in 2014-15 kumin Ks.21,500,000 tawh a bawl tuizawn 50% kisia mang.\n⦁ Dimzang mah ah 2014-15 kumin Semyaung in a bawlsak zang lo tuibem za ah sawm nga kisia, lo acre 15 kizang thei nawnlo.\n⦁ Khiangzang – Mawnglang kikal pi 150 asau Awi Zen lui lei tui in tai.\n⦁ Khiangzang – Taklam kikal tai 1 val sung lampi kicim.\n⦁ Dimzang khua mipite hanciamna tawh akibawl pi 150 asau lei tui in tai.\n⦁ Dimzang leh Sialthawzang khuate zat tuibempi kisia ahih manin zang lo acre 300 val kisem theilo.\n⦁ Mualbeem lei (Meitei gun lei) leh Mualbem khuataw Ngatan lei tui in tai. Tuiphum pawlpi vaihawmna tawh kibawl khuazang zat meisetpi zong tui in tai.\n⦁ Nakzang (Tonzang-Cikha kikal) gun lei tui in tai.\n⦁ Mansuang (Tedim-Laitui kikal) leikhuampi a 2na kipuk, cim dekdek.\n⦁ Kapteel gun leibul lungmuan omlo, tuikhanma a lei kuai khin.\n⦁ Gamngai lei zong tui in tai khin.\n⦁ Falam leibul tui in nawk sia cim dekdek.\n⦁ Zogam a lui lei khempeuh 70% kisia.\n⦁ Tedim – Tonzang kikal Zalui lei Tedim lam pang abul teng pi 5 khawng tui in ne, mawtaw pai ngam nawnlo.\n⦁ Tuivial khua mencim hangin inn 2 kisia, van le nate kinawn khia man.\n⦁ Suangdawh khua tualpi nuai teng mencim, inn 3 kituah loh phamawh ahih manin sanginn ah donghu giahphual sat uh.\n⦁ Khuasak leh Thuklai kikal Luipi lei tui in tai. Meiset khempeuh zong tui in tai mang.\n⦁ Zozaang (Zang) khua zanglo acre 800 khawng in azat uh tuibempi kicim, lo acre 8 tui in tai mang.\n⦁ Khuasak leh Limkhai kikal pi 40×5 asau lei tui in tai.\n⦁ Thuklai leh Akluai kikal lampi pi 800 khawng asau lampi kicim.\n⦁ Kahgen khua inn 3 kicim. Khualui inn 22 te in Furlong 2 khawng gamlatna mun thungetna mual ah donghu giahphual sat uh.\n⦁ Kahgen khua thakte inn 18 khawng Aipha khua lampi dung tengah a vekpi-un kituah uh. Tuipuan leh annek ding neilo uh.\n⦁ Pumva leh Vangteh kikal tukum a kilam pi 30 a sau lei tui in tai.\n⦁ Laibung khua tuitha tawh mei lakna tuizawnpi 14 tui in tai. Khuasung Kuai lui gei a inn khat tui in tai.\n⦁ Khaikam – Tuizang kikal pi 30×10 asau Tuitai lei tui in tai. Source : The Tedim Post\nKhuahun siatna thuak Zomi te panpihna piateng\nGo Suan Mung (Haupi) 50\nZomi Christian Fellowship – Dengkil 100\nDal Khan Thang + Cin Ngaih Thuam (Saizang) 40\nThang Khaw Kam (Ngente) 100\nZozaang Innkuan (MZYA) 200\nMualpi Innkuan Malaysia 200\nPa Kham Lian Thang + Nu Zen Za Niang 800\nLian Khual Thang (Zozaang) 20\nFrancis Dal Lam Thang (Zozaang) 40\nThang Khua Pau (Mualpi) 200\nJacob Sing (Laaitui) 50\nTun Bawi (Suangzang) 100\nPaul Gin Cin (Kapteel) 100\nDeih Tuang (Kapteel) 60\nZomi Kepong Homecell 250\nZomi Christian Fellowship – Kota Damansara 1,000\nMalaysia Muizawl Innkuan 200\nTuni ciang Zogam dongtuakte panpihna ding RM3510 kingah khinta hi. Mimal, Khua kipawlna leh Pawlpi pan akihelzo nailo te’n thasan in sum donsak in cimawhte adingin Malaysia pan khak khat in khakkhawm ni ei.\nMalaysia Zomi Khuado Pawi ah Zomi Idol leh Zolia & Zotaang kihel nuamte ading tangkona\nMalaysia a om Zomi khangno te lapsangna dingin 2015 Khuado pawi hun sungah Zomi Idol leh Zolia & Zotaang kidemna neihtheihna dingin nasia takin ki vaihawm kik hi.\nZomi Idol leh Zolia & Zotaang kidemna ah alunglut te theihding in thukhun anuai ah kong suaksak uh hi.\nZomi Idol 2015 Malaysia kidemna ah\n⦁ Music LIVE in ki tumloding ahih manin, aki demding khempeuh in Sound Track (Karaoke) la dawngnih ta aki ginkholh kulding hi.\n⦁ Zomi Idol ahih manin Zomi tebek lasading in ki phal ding hi.\n⦁ Guihtheih khamtheih zangsa in lasak ki phallo hi.\n⦁ Nikten puansilh ut bangbang kingah a, ahi zongin mipi mit adonglo ding ki lunggulh hi.\n⦁ Zola ahih nak leh Pasian la, Gamngaihna la, Zawlla, Nu leh Pa itna late ki sathei hi.\nAlunglut khempeuh min sazian pen September 15 nitak 5pm dongbek ki sangding hi.\nZolia & Zotaang 2015 Malaysia kidemna ah\n⦁ Kum 25 nuaisiah tebek ki helthei dinghi.\n⦁ Zolia & Zotaang kidemna ahih manin Zomi hi hamtang ding hi.\n⦁ Zolia te agihna atampen pound 120 hi ding, asana pi a tompen 5’ 1” hi hamtang ding.\n⦁ Zotaang agihna atamte pound 150 hi ding, asana pi atompen 5’ 4” hi hamtang ding.\n⦁ Malaysia Zolia & Zotaang kidemna pan pahtawina ngahsa mi 16 te kihelkik theinawnlo ding.\nZolia mi 20 leh Zotaang mi 20 tuakbek ki sangding ahih manin, aki helnuam khempeuh September 15 ni ma in ZAM zumpi ah Registration Form hong Fill Up un.\nMin piaktheih nading:\n⦁ Sianu Deih Mang 016 376 0237\n⦁ Joseph Mangsen 018 354 2927\n⦁ Hau Suan Khai 012 367 4665\nZumvai tawh kisai lai kigelh sak den\nThang Khua Pau (Tuipi) SS Seapak palik zum pan suakta.\nDal Sian Khual (Tonzang), Ngin Khan Suan (Suangzang), Thang Ngaih Khup, Pau Lam Khual (Ngente), Gin Lam Lian (Buanli), Suan Gel Thang (Anlangh) Lock-up ah kibuaipih laitak.\nKap Tawi Thang (Lunmual) leh Don Kim Cing (Lunmual) Kenanga palik zum pan hong suakta thei.\nZomi League 2015 honpawi nuamtak kizo\nMalaysia gamsung a om Zomi pawlpi tuamtuam teng kilawmtat theihna ding a kibawl ZOMI LEAGUE 2015 August 2 ni in Thang Ho & Lian Do (Taman Pudu Ulu) tualpi ah honpawi nasiatakin kinei in hong kihel thei Pawlpi te Pahtawina laipi piakna kinei hi. Tuakhitciang Rev. Thang Do Khen in kilawmtatna a thupitna thu a gen khitciang Rev. Dr. Cin Sian Pau in thungetna hong neih sak hi.\nThungenna leh thungetna man khit ciangin kimawlna kihel Pawlpi team teng tawh group maan (photo) lakna ki nei ngeingai in tha kingah mahmah hi.\nVung Mun Khai (Tuitum) tapa JPN ah,\nLian Suan Mang (Vangva) Serdang zatopi ah,\nHeu Pum (Mualpi) GHKL zatopi ah,\nThang Cin Khual (Pydawtha) tapa JPN ah,\nSuan Khan Khual (Zozang) GHKL zatopi ah,\nThian Than Eng (Heilei), leh Lian San Mang (Tuithang)zato ah,\nMu Bawi (Kawlpi), Khawm Bawih En Langh (Tuangdung), Puchong MCH ah,\nSan Don JPN ah ki buaipih thei uh hi.\nRSC & DHS pan contact kingahlo teng\nAnuai a Contact ngahlo nambat sungah na nambat a kihel khak leh ZAM zumpi ah hong pai in. Contact ngah kik theihna dingin hong ki huh ding hi. Adiakin a vom tawh ki gelhte Zomi sung pan hi.\n791-10C08466 354-13C17295 791-10C08254\n512-03C01586 354-05C03980 354-09C07847\n354-10C01975 354-09C08035 512-04C02628 791-09C01186 791-09C08439 512-06C00025 354-10C07556 354-09C05253 512-04C01503\n354-09C07205 354-15C03100 512-05C01590 791-09C05189 791-09C09872 791-09C16882\n354-15C03520 791-10C00753 354-12C04627 791-10C07909 791-09C18294 791-09C15007 791-10C06224 791-10C05220 354-13C00068\n354-10C04838 791-08C00577 791-10C07506 512-04C00991 354-10C08035 512-12C00741\n354-12C01775 354-05C06977 354-05C08524 512-05C00226 791-10C04132 791-09C12233 354-09C05168 791-09C17580 512-04C01617\nTaman Shamelin Pandan Padana kiangah ah packing bawlna sem ding tangvalno thahat kideih. Khasum RM900, Omna pia an pialo.\n⦁ Thang Sian Lian (Tuilangh) in ZAM adingin RM20 hong pia ahih manin ki lungdam mahmah hi.\n⦁ Go Suan Mung (Haupi-Kawlpi) in ZAM adingin RM50 hong pia ahih manin ki lungdam mahmah hi.\n⦁ Paul Gin Cin (Kapteel) in ZAM adingin RM50 hong pia ahih manin ki lungdam mahmah hi.\nPrevious: Zogam mencim vai Topa zia tawh\nNext: ZYA nasep pulakna (14 August 2015)\nUS Texas ah lamzikpi kuavang piangin mi 2 kia, khat si ~ ZD


url: =KHANGTHAKTE LEH HUMAN RIGHT. Agelh ~ GSPau - Laibu Saal\nHome > Thuluui/Articles > KHANGTHAKTE LEH HUMAN RIGHT. Agelh ~ GSPau\nKHANGTHAKTE LEH HUMAN RIGHT. Agelh ~ GSPau\nKHANGTHAKTE LEH HUMAN RIGHT.\nHuman Right ii deihna bang?\n1. Human Right leh biakna\n2. Kizep kipuah dan\n3. Nu leh pate kithusim nawnlo\n4. Numei leh pasal kikholhdan\n5. Zi leh pasal neihzia\n6. Nupa kikal kizopna\n7. Nu leh pate kepzia\nHuman Right ii a deihna taktak pen mihing khempeuh in aituam suahtakna nei ding, mihing ciatciat kuamah a kisimmawh tuam om lo ding, cih deihna bulpi ahi hi.\nMihing pongpong pen ukcip ki-ut lo a, kisuakta nuam ciat hi. Tua hangmahin numei tawh kisai Human Right, naupang tawh kisai Human Right cih bangin ki-om sak hi. Hihte zatsiam le’ng, phattuamna tampi a om mah bangin, zangkhial le’ng zong siatna pawlkhat piang thei hi.\nNitumna gamte ah khanghamte bek kikhawm uh a, khangnote kikhawm nawnlo, ci-in kigen hi. Nipi ni ciangin biakinn pai nawnlo uh a, TV channel pan-a thuhilhnate inn pan ngai ziau lel uh hi. Ei’ kiangah zong nipi ciangin biakinn pai luanluan cih dan hong tawm pian ta hi. Khuapi semsem leh biakna ki-awlmawh lo semsem a, motor neih ciangin biakinn kitung zolo semsem zaw hi.\nTuhun ciangin numei pawlkhat in nipi ni pen niikhoih, puanhoih kidemna (Fashion show) peuh suaksak phialphial uh hi. Pawlkhat leuleu in motor hoih kidemna peuhin zang thei uh hi. Nipi ciangin biakinn a kipai pong hangin biakinn sungah kilususu lel a, pawlkhat in phone peuh kikhoih niloh lel hi. A khahaihai peuh zong ki-om hi. Biakinn sungah eima’ suahtakna dandan, eima’ nopsak dandanin ki-om ta mai hi. Sia leh makai lam pan tai leh hilh cih bang zong om thei tuanlo hi.\nNu leh pa in zong tate Sunday School kah ding leh kikhawm dingin kisawl nawnlo hi. Amau a kikhop leh lah pha, a kikhop nop kei uh leh zong amau’ thuthu kihi sak ta mai hi. Sum vive thupi kisa ahih manin nipi ni nangawnin sum kizong lel hi. 1/10 piak cihte pen khanglui vai lua leh khuata vailua kisa lel hi.\nBiakna pen leitung kipawlna, sih kipawlna dan khatin kingaihsun ziau ta lel hi. Biakna kinte khawng a pil nailo, hun a lap lo, a teilah dan khatin kingaihsun ta lel hi.\nA kipilsak leh a kiteisak khangno pawlkhat in Lai Siangtho pen tu ma kum 2000 lai pek-a kigelh ahih manin teek lua ta hi, Lai Siangtho sungah tuhun tawh a kituak nawnlo thu tampi kihel hi, ci-in gen uh hi. Pawlkhat leuleu in Lai Siangtho pen laibu mawkmawk lel dan khatin gen a, sim dingin zong ngaihsun lo uh hi. Lai Siangtho pan lam pial uh a, amau' ut bangin gamta uh hi.\nTuhun teh kizep kipuahdan zong hong kilamdang hi. Puansilh niikteen’ zong ei' ut bangbang kisilh a, kuamah kikhaam theih omlo hi. Puansilh lamah Piancil hun lai, Adam leh Eve’ hun peuh kitung kik tawh kibang phialphial hi. Nungakte bang in nawi kidawk phialphial puan silhin, pheituam a kigaak geigai kiteeng se zen hi.\nSammeetdan zong a nam tuamtuam hong om a, numei leh pasal nangawn kikhen thei nawnlo hi. Numeite in sam kitom sak a, pasalte in sam kisausak zaw kik bilbel hi. Sam zong a meel tuamtuamin kinim hi. Kisansak zel, kivomsak zel, kikaangsak zel hi. A minthang zawdeuh piante in sam sausakin, sansak se uh a, puansilh zong a tumdang piante silh se uh hi. Numeite in pheituam tom kiteengin, khedap tulsang kibulh a, lim takin lam kipai theilo phial hi. Tua danin a kipuah a kizeemte pen hun zuisiam, kici zaw lai hi.\nMandalay AG pawlpi Rev. Challie Thein biakinn ah nipi ni khat, nungak khat in nawi kidawk phialphial puan silhin, pheituam kigaak geigai tawh pulpit tung pan la sa a, a aw bang hoih sim zawzen hihtuak hi. A lasak khit ciangin Siapa in, “Sanggam aw, mailam ah hih dan tawh la hong sa nawn kei in. La nong sak nop leh pulpit tawh kilawm kituak puante hong silh in,“ ci-in vaikhak giap, ci-in kigen hi. Pawlpi khempeih hih bang phialphial hi khinta mai hi.\nPasalte in a sam uh sansakin, tungto se uh hi. Pawlkhat in a sam uh lak meet gawp se uh hi. Pawlkhat in a sam uh sausakin, hen uh hi. Bilbah khawng bah se uh hi. Hihte pen World Cup bawlung suite' aa dan a ki-etteh hi pian hi leh kilawm hi.\nLai Siangtho in, "Tapate tanute aw, thu khempeuh ah na nute, na pate uh thu na mang un. Bang hang hiam cih leh nu leh pa' thu man'na in Pasian' deihna ahi hi," ci-in hong hilh hi (Kol.3:20). Human Right ah tate kum (18) a phak nak uh leh mi picing khatin kingaihsun ta a, nu leh pate in amau' tungah thu nei thei nawnlo uh hi. Nitumna lam gamte ah nu leh pa in tate sat kha leh tate in phone nambat 911 meek ziau peuh palaikte hong pai-in, a nu leh pate man hiau uh hi.\nKhatvei nupi khat in a mo dingin nungak khat hopih hi. Nungaknu in, “Kei' thu-in hong dawng ngam ke'ng, ka nu leh ka pate tawh hong kikum phot lai nung,” ci-in sang pak lo hi. Tua ciangin nupinu in, “Tuhun teh ei’ zi ding leh ei’ pasal ding khawng kuamah in nu leh pate kikuppih nawn kei, ei’ deih peuh tawh kiteen’ hun hi. Nang hunthak paizia zui siam kei teh,” na ci hi. Hih nupinu pen Pastor khat ii zi hi sawnsawn hi.\nTuhun ciangin kumpi lam pan ahi zongin, NGO lam pan ahi zongin, naupang pattahzia tawh kisai thusinnate ah, "Tate sat theilo ding," cih thu kinak hilh mahmah hi. Hih tawh kisai-in kam kiseelna (debate) zong om thei den hi. Hih pen Human Right bulphuh thusinna ahi hi. Hih in hoihna zong nei ding a, hoihlohna zong nei thei kha ding hi.\nKhristiante in khathu leh leitung thu-ah Lai Siangtho vive a kibulphuh ahi hi. Lai Siangtho in, “Naupangte sat ding lunghiang kei in; satna hangin silo ding uh hi. Ciangduai tawh sat lecin nuntak lawh zaw ding uh hi,” ci-in nu leh pate in tate thuhilh ding, tai ding, sat dingin hong sawl hi (Pau.23:13,14).\nHuman Rigth leuleu ah nu leh pa in tate tungah thuhilh theihna leh sat theihna kinei lo hi. A zenzenin tate kisat hen la, amau zum ah hong khia le-uh, nu leh pate thong kikia ding hi. Tua hang mahin nu leh pa zahtakna kiam a, tate in nu leh pa kithusim nawnlo hi.\nTuhun teh "Living together" ci-in nupa hilo napi, ut tanvei nupa bangin ki-omkhawm lel hi. Ni dangin nitumna gamte bek ah a om i sak leh tuhun teh Zomi sungah zong om tuak ta mawk hi.\nGamdang omte sung leh sum bawl-a zinsuk zintote sungah tua dan om kiukiu tuak mawk hi. A simthamin a gamta a om mah bangin, maizum lo takin a kilangtang mahin a gamta lel zong ki-om tuak ta hi.\nKhatvei papi khat in tangvalpi khat kiangah, “Nang, na meel lah sia lo a, neih leh lam zong kicing lel hi ve cin, zi neih ding ngaihsun nailo maw?” a cih leh tangvalpa in, “Ni simin bawngnawi duh zahzah dawn zo den peuh le’ng, bawngpi khawi kul tuan lopi,” ci-in dawngkik hi. Tua tangvalpipa in zi a neihloh hang, nupa bangin kithuahpih nei den hihtuak hi.\n1985 kum lai-in Rev. Son Kho Kham (1933-2009) in TBA General Secretary hihna tawh Zogam khanglam ah a kuankhia ding CCOC (Chin for Christ in One Century) palaite tungah a kam vaikhakna ah, "Na gim na tawl uh zongin numei leh pasal kimeek kha kei un. Na kimeek mawk uh leh cisa kah thei a, meeknopna mun hong kilaih thei hi. Tua ahih manin na kimeek uh leh pasal leh pasal, numei leh numei bek mah kimeek un." ci-in kam vaikhakna nei hi. Hih pen ciamnui tawh a kibat hangin thutak ahi hi.\nKhatvei crusade khat panin nungak khat hong piangthak hi. Tua nungaknu in a kikheelna thu teci hong pan’ ciangin amah pen a upate khat tawh a simthamin a kinupa sim uh na hih tuak mawk hi.\nTuhun ciangin khami leh thusuak neite sungah “Kha-nupa” cih peuh hong om thopthop mai hi. Hih kha-nupate cih pen nupa hilo napi, kha kingaihna pan kha-nupa a suak uh, kici mawk hi. Hih hangin mite in khamite neek hak hong sa uh ahi hi.\nGospel team sung leh Worship teamte sungah zong leitung gualnopna danin a zangkhial ki-om thei gige hi.\nNungak tangvalte in, "Kei' pumpi kei' thu, kuamah tawh kisai lo, numei leh pasal kithukim peuh leng mawhna hi kei," ci ziau lel uh hi. Hih panin paktatna leh pheng gamtatna hong om hi. Tua hangin nuntakna a kisiat lawh tampi mah ki-om thei hi.\nI pumpi pen Pasian in nih vei hong nei hi. A masa-in Ama’ hong pian’sak ahih manin hong nei hi. A nihna-ah Jesu’ sisan tawh hong lei ahih manin hong nei leuleu hi. Tua ahih manin i pumpi pen ei’neihsa hilo a, Pasian’ neihsa hi, cih phawk ni.\nLai Siangtho in nupa kiteen’na thupi ngaihsut dingin hong hilh hi (Heb.13:4). Tuhun ciangin nupa kiteen’na kithupi ngaihsut nawnlo hi. Zi leh pasal neih ciangin ngeina cing tawh kipi kiteeng cih dan om nawnlo a, biakinn ah siangtho kiteen'na cihte kizang nawn se lo lel hi. Pasian' naseemte sungah zong a genbaang kitam a, siangtho takin a kiteeng cih dan kitawm ta hi. A siang nawnlopi mah Pastor-te in siangtho kiteen'na pia lel uh hi.\nNight Club khawng pan kiciahpih ziau, cih dan vive kizang hi. Biakinn ah siangtho kiteen'na cih dan kizang nawnlo a, a genbaang sa vive-in kiteengzaw hi. Thukhenmangte’ mai-ah kiteen’na letmat kithuh ziau a, mopawi pen Hotel khatpeuh ah kibawl ziau ta hi. Mopawi zong a uang theithei-in kibawl hi. Mopawi a uang bawlluate kikhen kik hamtang uh, ci-in kigen hi.\nKiteen’ ciangin zong khan’tawn nupa dingin kiteeng cih bang om nawn lo a, kum 5 sung, kum 10 sung khom dingin kiteeng lel uh hi. Khang khat sungin mopawi tam veipipi bawl lel uh hi. Nupate a kicimtaak uh ciangin kinusia-in, a thak zong tuak lel uh hi. Pasal’ adingin tu-a a kiteen’pih a zi pen a zi (7) na hi ta a, numei’ adingin a pasal (5) na cih khawng hi thei hi. Kiteen’ lam a kibaih ngaihsut mah bangin kikhen ding zong haksa kisa lo a, zi leh pasal kinei kikkik lel hi. Pawlkhat bang in zi leh pasal tam veipi neihna pen mite in hong ngai hi, ci-in gualtungtuan’na peuhin kinei zaw lai hi.\nLai Siangtho in numei leh numei, pasal leh pasal kiteen’ deihlo hi. Ahi zongin tuhun teh gam khangto i cihte ah Lot’ hun lai (Pian.19) danin numei leh numei, pasal leh pasal kiteeng ziahziah lel uh hi. Kumpi lam pan kiphal a, Pastor-te in zong Pasian’ min tawh biakinn ah kiteengsak lel uh hi. Internet sung khawng pan i mu thei zelzel hi.\nNumeite pen pasalte a huh dingin Pasian in a pian'sak ahi hi (Pian.2:18). Bangzah takin a haizaw phial zongin pasalte pen numeite' lutang hi mawk uh hi (1Kor. 11:3). Tua ahih manin numeite in pasalte' ukna khempeuh a man' ding uh ahi hi.\nHuman Right ah, "Numei leh pasal liangko kikim ding," cih khat kithupisak hi. Pasal in a zi a vuak leh a zi in zum ah khia leh a pasal' neihsa ii a lang (50%) ngah thei mawk hi. Tua hang mahin numei pawlkhat te in a pasalte uh zahtak nawnlo, thusim nawnlo, kihta nawnlo lel uh hi.\nMi khempeuh in suahtakna kinei ahih manin zi in pasal’ an neek ding thuksak cih zong om nawnlo a, ei' ading ciat kithuk hi. Kuang kisawpsak cih zong om nawnlo a, ei' kuang ciat kisawp hi. Puan kisawpsak cih bang zong om nawnlo a, ei’ puan ciat kisawp hi. Sum kituam neih a, ei’ ut bangin kizang ziau hi. Nupa hih hang kisaisai cih bang om nawnlo a, eima’ nopsak dandan ciatin kigamta hi.\nTuhun teh gam khangto i cihte ah nu leh pate a teek uh ciangin tate in keem lo uh a, Piteek puteek kepna (Nursing Home) ah koih ziau lel uh hi. Hih pen itna taktak om nawnlo, cihna ahi hi.\nTua hang mahin nupi papite in a thahat lai-un, a teek uh ciang-a Nursing Home ah a kikep zawh nadingun sum khol uh a, kiging khol uh hi. Tate in nu leh pate ki-it nawnlo, kivaak nawnlo, kidon nawnlo, kikeem nawnlo a, kinusia ziau hi. Tua hang mahin khangthakte in nu leh pa' thupha kingah lo a, kimaabing leh kikhan'tom peuh zong hi thei kha ding hi.\nLai Siangtho in nu leh pate a teek uh ciangin simmawh lo-in, lim takin keem dingin hong sawl hi (Pau.23:22). Zogam ah tu ciangciang Piteek puteek kepna cih bang om nai samlo a, ei’ nu ei’ pa ciat, ei’ pi ei’ pu ciat mah kikeem hi. Tua hang mahin Topa' thupha kisang ahi hi. Hih pen Lai Siangtho tawh kituak a, mailam ah a zop huai thu khat ahi hi.\nKhangthakte in Human Right zatsiam mahmah ni. Human Right bulphuh lua le’ng, Lai Siangtho pan lam kipial thei tawntung a, Pasian zahtakna zong hong kiam hi.\nTua ahih manin Lai Siangtho tawh a kituak ciang bek mah zang ni. Lai Siangtho tawh a kituak lote zang kei pah lel ni.\nItem Reviewed: KHANGTHAKTE LEH HUMAN RIGHT. Agelh ~ GSPau Description: Rating: 5 Reviewed By: Cinpu Zomi